Tip Dan Itinerari Bercuti 5 Hari Di Langkawi Termasuk Aktiviti Skydiving

Pertama kali travel solo flashpacking, birthday, skydiving trip di Langkawi!

Hi semua, di atas permintaan beberapa orang yang bertanya tentang skydiving di Langkawi, terimalah kisah perjalanan peribadi selama 5 hari 4 malam (7-11 Feb) di Langkawi yang best kebabom.

Mungkin tak memenuhi semua kriteria backpacker tegar tapi masih backpacking okay. Enjoy!

Itinerari dan bajet mengikut gambar di bawah.

KUL-LGK dengan MAS. Harga tiket RM 180 return. Tempoh penerbangan 55 minit jadi dapat juice dan kacang je. Kalau cukup sejam baru dapat full meal.

Tiada delay, luggage 30 kg, kaunter pergi balik tak sesak macam AA, Lion, Rayani. Langkawi ku jangka panas tapi Alhamdulillah berangin masa minggu ni.

Jarang dapat airport terbuka macam ni, pilot senyum je tengok semua orang berselfie bila turun, syok habis!

Turun je airport yang comel ni, sila grab buku ni. Sangat berinformasi. Percuma je di kaunter-kaunter kereta sewa. Cara saya cetak peta Langkawi yang ada gambar-gambar ni (because girls don’t read map you see).

Sekalikan dengan itinerari ringkas, perancangan dah 70% lengkap, selebihnya untuk rancangan tak dijangka, barulah rasa adventure-nya.

Trip muda belia ni nak duduk hotel exotic katanya. Dah tua nanti baru luxury sikit. Hambek – hotel pertama : The Cabin di Chenang Road.

RM20 bayaran teksi daripada airport ke Cenang Road. Betul-betul di tengah-tengah Cenang, dekat dengan Underwaterworld Langkawi (selekoh ke pantai Cenang) dan Chenang Mall. RM 160 semalam, saya tinggal 2 malam. Pendapat peribadi:

Yang bagus: Lokasi sangat strategik. Deco kat luar lawa. Air-cond sejuk. 2 single bed yang selesa, ada TV walaupun tiada Astro. Private bathroom sebab sharing is not caring seazalinya.

Yang tak bagus: Staff tak mesra, sangat tak noise-free sebab tepi jalan jadi kalau anda private person, sangat tak digalakkan duduk sini, sarapan tak disediakan, deco bahagian dalam bilik tidaklah gempak mana.

Selesai check in jam 8 malam, jalan-jalan di Cenang Road carik pasal! Tak perlu booking any tour awal-awal, sebab banyak pilihan di sini sampai rambang mata.

Backpackers banyak pilih pakej di depan AB Motel, RM50 untuk Mangrove Tour. Saya pilih mangrove tour daripada HBS Evergreen (board dia warna hijau) sebab saya lagi selesa jadi non-Malaysian bersama mat-mat dan minah-minah Saleh.

Layanan lebih mantap. Tour leader is Encik Shahrin Ayob daripada Four Season. Brader ni memang fasih macam-macam bahasa. Sangatlah menjaga alam sekitar, peramah dan kelakar. Ni contact number dia : 0124496609.

Van aiskrim ni betul-betul depan The Cabin setiap malam. Saya merayu anda untuk cuba, sedap ya rabbi. RM3 kalau biasa, RM5 kalau special kot. Perasa keladi cepat habis jadi beli tu cepat-cepat okey.

Hari 1. Bangun pagi tak payah mandi. Terus lari ke pantai, heaven la weiiiiiiiii. Walaupun pantai Cenang ni tak bersih, malam ada reggae club bagai yang menganggu ketenteraman menyebabkan banyak la botol-bootl bir sana sini, tapi still pantai weh. Pantai!

Sometimes you need to break in a beautiful place. All alone. To figure everything out.

Share sikit, trip ni buat saya sedar yang deria ideal saya ialah sentuhan. Ada orang deria ideal dia ialah melihat, so sightseeing dah memadai.

Ada orang deria dengar, pergi mana pun kalau tiada muzik, tak puas. Untuk orang yang deria idealnya sentuhan, semua hendak dirasa.

Bunyi desiran air pantai tak cukup, kene cecah kaki at least kat air laut, rasa angin kat muka dll. Reti? Haha!

Baca: 8 Resort Tepi Sawah Padi Di Langkawi, Kedah Buat Saya Jatuh Cinta

Always have a thing with water. Mangrove tour dengan speed boat yang power bak hang!

Destinasi pertama-ikan nemo. Nanti tour leader kasi roti, bleyla korang manja2 dengan ikan yang rare ni. Untuk yang takut ikan, duduk diam-diam. Sekian.

Eagle feeding. Siapa tak nampak, pendek umur. Heheh.

Monyet yang pandai berenang. Sebab depa makan ketam. Nak tangkap ketam kene pandai berenang. Survival of the fittest yo — Langkawi Mangrove Tours Kilim Karst Geoforest Park.

Bat’s Cave. No noise and flashlight. Respek sama Keluang an. — at Bat Cave, Langkawi island.

Kebanyakan tour sediakan makanan tengah hari. Nasi goreng biasa je, kalau lebih bajet, boleh order tambahan. Makan mengadap view ni memang heaven. Seakan-akan Halong Bay. — at Kilim Geoforest Park, Langkawi.

Mangrove Tour berakhir di Tanjung Rhu. Pantai yang sangat terkenal dengan pasir putihnya yang halus.

Setengah bahagian Tanjung Rhu milik Four Season tempat SRK buat shooting tu. Untuk orang awam lagi separuh jadi tak banyak aktiviti sukan pantai dibuat disini.

Van akan hantar balik hotel. Masa ni CNY, pun tak jem. Jadi kalau non-peak season, lagilah aman jalan raya. — Tanjung Rhu, Langkawi.

Balik-balik daripada Mangrove Tour, lebih kurang pukul 4 petang, mandi-mandi gerak ke Cabel Car. Ambik teksi je sebab rugi kalau ambik kereta sewa dah petang-petang ni sebab depa kira sehari jugak.

Alhamdulillah sempat dapat trip terakhir pukul 7 petang walaupun Skybridge tutup pukul 6:30 petang.

Sambil-sambil tunggu boleh lah makan gelato ni, memang mana-mana ada. Aiskrim cair di tangan, Langkawi mencairkan hatiku, gitu. —  Cabel Car , Langkawi Island.

The amazing cabel car. Cable car banyak dalam dunia tapi ni yang paling curam! Memang kepala Tun Mahathir boleh buat batu cincin! — at Cabel Car , Langkawi Island.

Ada macam-macam jenis Sky stuffs-Sky Dome, Sky Bridge, Sky Dinasour Park dll tapi untuk yang berjiwa kental, rasanya Cabel Car je la kot yang thrill. Yang lain lebih sesuai untuk yang datang bersama keluarga.

Digalakkan naik pukul 5-6 petang supaya dapat tengok sunset. Ada 2 platform kat atas, setiap junction kena beratur.

Overall 2 jam untuk setel semua. Pemandangan kat atas memang Subhanallah, mungkin udara paling ternyaman dalam hidup kot. Dan siapa yang pakai Celcom-4G coverage on top ok!

Digalakkan pergi berdua supaya cepat naik turunnya daripada tiada geng. Jika solo korang rembat la mana-mana solo traveller masa mangrove tour. Psal tu mangrove kene buat dulu sebelum naik ni, bijak tak? Hehe — Langkawi Cable Car.

Balik terus pergi cari seafood kat Jalan Cenang. Saya rekomen Pak Mat untuk kereta sewa. Cuba deal dengan Pak Mat sendiri atau ada sorang staff wanita dia.

Jangan deal dengan ada sorang staf lelaki yang muka macam ala-ala mamat nasyid. Terangkan 150 kali pun belum tentu dia faham. RM80 sehari untuk Viva (CNY – peak time).

Kereta Pak Mat semua parking dalam kawasan The Cabin. Harap ini membantu. — The Cabin Langkawi.

Satu Langkawi akan rekomen tempat ni untuk sewa kereta, motor atau kereta terutama kepada backpacker. My suggestion is NO. Viva dicas RM120 sehari masa CNY ok.

Lepas booking kereta, cari foot massage di Baron. RM30 untuk setengah jam, agak mahal tapi Langkawi kan. Bolehlah mengubat patah riuk untuk hari ni.

Hari ke 2. Check out the cabin untuk ke hotel exotic yang kedua, iaitu.

Tubotel! Paip kuning ni paip saya! Sea view. RM536 untuk 2 malam. Kalau ambil garden view murah sikit, masih boleh melepak di tempat yang sama.

Bahagian dalam. Memang teruja macam kanak-kanak Ribena sekejap masa check in.

View from my pipe! Kalau pantai ni bersih dan cuaca sejuk sikit, memang dah turun dah.

Yang bagus: Memang jatuh cinta ngan paip ni. Deco sini rasanya 200 kali lebih menarik daripada The Cabin and jangan tekejut kalau ramai yang tak tau kewujudan hotel ni.

Mungkin disebabkan pemiliknya Mat sSleh, maka privasi sangat diutamakan. Nobody is even allowed to pass by your cabin. Tak banyak orang maka kadar kebisingan tu rendah. Malam tidur memang pengsan terus. Sarapan gila sedap.

Yang tak bagus: Bilik air kena berkongsi! Dan yang lagi gila teruk, bilik bahagian seaview gila kotor dan banyak rosak.

Nak tak nak kena melangkah ke bilik air bahagian garden view  yang mana kena lalu segala kafe bagai kalau nak mandi. Nak solat, kena berdiri atas katil. Kalau lagi tinggi daripada saya, solat duduk jela kot. Tak muat paip tu dah.

Untuk Muslim agak tak sesuai. Kalau nak merasa semalam ok lah. Saya saja tinggal 2 malam kat situ sebab tak tahu keadaanya. Lagipun booking guna booking.com. Semuanya dah dibayar penuh.

Siap-siap nak mandi air terjun. Singgah makan di Laman Padi. Nasik bujang untuk 2, 4, 6 pax kalau tengah hari. Kalau sorang boleh minta kurangkan kuantiti dan harga.

Suka sebab ada macam-macam dalam dulang ni. Lepastu duduk kat pondok macam zaman dulu (dont worry – ada kipas). Review 4.5/5. Rasa 3/5. — Laman Padi, Pantai Cenang.

Telaga Habour kot. Dalam perjalanan ke air terjun. Betul-betul depan Petronas. Kalau singgah isi minyak bolehla bergambar. Tak ada apa sangat. Sekadar mengkagumi makhluk-makhluk yang ada bot. Free parking kot. Kalau aku kaya hari hari hari hari raya.

Airterjun Temurun dekat dengan Pantai Tengkorak. Kering! Tinggal diri ini dengan monyet. Telaga Tujuh pun dikatakan kontang.

Maka, I was left with only one choice sebab ketegak nak mandi air terjun gak. Rempitlah ke destinasi seterusnya. — Temurun Waterfall, Langkawi.

On the way. Anak KL jakun berhenti tengok pokok beras. —  Ayer Hangat Village.

Durian Perangin bebeh! Ahamdulillah ada gak air. Bolehlah. Rendam 3 jam. Best! — Durian Perangin Waterfall.

Balik ke Tubotel lalu airport. Guna Waze je. Berhenti kat Laksa Power tepi airport layan makan yong tau fu power dan laksa power sambil tengok sunset.

Memang kebulur lepas berendam, terbaik. What a beautiful simple life. — Laksa Power, Langkawi.

Patah riuk hari kedua. Carik full massage jumpa ni, satu baris dengan Cenang Mall. Traditional Malay Massage. Not recommended. Bagi saya tak best. RM80 kot sejam. — Nawa Sari Spa.

Hari ke 3. Scrumptious breakfast in Tubotel. Nampak biasa je tapi serius sedap. Cheese hotdog kot.

My 29th birthday. 10.2.2016. A gift to myself.

Siapa sangka budak kecil yang selalu mak dia tak kasi aktif sukan pasal asma, tak boleh kena panas selalu pasal migraine, selalu kene pulau ngan member pasal tak kuat lari masa zaman sekolah dll, boleh terjun daripada 10,000 kaki?

Kome semua yang lari maraton sampai peringkat dunia dah buat ni? Never say never peeps!

Boleh rujuk laman web skydivelangkawi.com untuk keterangan lanjut. RM 1615 untuk gambar dan video. Terjunana daripada 10,000 kaki, 30 seconds of free fall, may select instructor based on gender preference.

Sometimes your true self doesn’t come forth till you do crazy things like this.—  Skydive Langkawi.

Skydiving is the most popular extreme sport in SEA. Alhamdulillah, one item in bucket list checked!

Kalau korang dah buat ni tak pandang dah paragliding, parasailing bagai tu. Just pay and jump peeps. Sekali je seumur hidup, duit boleh carik sampai mati.

Second half of the day – shopping coklat and gamat. RM 150 kos hangus. Backpacking pun shopping, apa ada hal. Heheh. — at Kompleks Haji Ismail Group,Langkawi.

Sayang nak tinggal pantai-pantai Langkawi. Lepas gian terakhir sebelum fly balik. Viewing this all alone during sunset made you realize how ridiculously small you are as Allah’s creation and that alone may bring thousand of mixed feelings. And you will find yourself once again. — Tanjung Rhu, Langkawi.

Patah riuk hari terakhir. Spa terbaik setakat ni. Hari terakhir baru jumpa! Huwaaaa. Nampak je buruk kat luar tapi dalam ala-ala Indon yang memang pujaan hati.

Memang highly recommended  lah. Dan depa sensitif pada kaum Hawa, yang lelaki tak boleh urut perempuan dan sebaliknya. Terbaik. — Langkawi Classic Spa Chenang Langkawi.

Makanan di Langkawi. Mungkin sebab travel solo jadi nak berbelanja untuk seafood set ke apa memang tak berbaloi rasanya.

Tambahan lagi dengan harga makanan kat Langkawi yang sama dengan KL dan sejujurnya memang tak buat research sangat pasal makanan sebab tujuan trip ni lebih pada nature sampai level meroyan.

Dalam Malaysia – comfort zone – janji halal – dah kira mantap. Makanan bergantung pada bajet. Boleh dapat dinner serendah RM 4.50 (nasik lemak ayam RM 3.50 dan teh tarik dekat lori depan Baron Spa RM1) ke Artisan Pizza yang harga RM 30 sekeping pizza.

Jumpa makanan sedap seperti travel itu sendiri, bergantung pada rezeki. Setakat ni yang boleh puji hanya Laksa Power, yang lain sekadar kenyang.

Org Kedah terutamanya yang lelaki boleh dikatakan agak baik-baik belaka. Tepati janji, tak suka buang masa, jujur tak harap balasan atau ambil kesempatan masa susah. Suka membantu, pendek kata boleh buat laki. Selamat mencuba. Heheh.

Kredit pada taxi driver Shahrul Affendy yang banyak membantu. Boleh hubungi beliau di 017-585 0678 (whatsapp sahaja) dan 011-33663375 (call sahaja) jika perlukan teksi. Jangan risau, family man so rasa selamat.

It’s amazing how when things don’t work out the way you planned, Allah makes them work out better. Alhamdulillah. The last time I felt so proud of myself and damn satisfied wan when SPM result was announced. That was in 2004.

Mungkin tak segembira pergi dengan kawan-kawan tapi puas tak terhingga. Dan kepuasan tahan lebih lama daripada kegembiraan korang.

This quote is for those who worked hard. Too hard. For someone else. Until you feel like you couldn’t go on anymore.

You need a break. And you need to use the confidence that you gained hardly. To love and satisfy yourself before every else. Because one day you may stumble upon a fact that-all you have is yourself.

I used to be like you, I predicted solo travel to be dangerous, expensive, boring, insane etc but upon trying, it is beyond remarkable.

And when you come home my dear, home may still be the same and yes, you may go back to the same old job, but something in your mind will have shifted.

And trust me, that changes everything. Solo travel is so addictive, don’t try should you don’t wanna get addicted!

Baca lagi: 23 Aktiviti Menarik Di Pulau Langkawi Yang Mesti Anda Cuba


Tip Dan Itinerari Travel Ke Iceland Selama 12 Hari

Iceland mungkin baru dikenali di negara kita gara-gara filem Dilwale yang memaparkan keindahan negara yang jauh di ufuk utara bumi ini.

Kalau tidak, kebanyakan beranggapan hanya penguin dan polar bear yang menghuni pulau ini.

Tapi saya mula bercita-cita untuk menjelajahi Iceland setelah menonton filem The Secret Life of Walter Mitty pada tahun 2013. I knew it was an epic place on earth.

Plan perjalanan pada permulaan hanya untuk 7 hari. Namun saya diyakinkan untuk melanjutkan masa sehingga hampir 2 minggu untuk meneroka bahagian selatan, tenggara dan barat Iceland.

Segala jadual perjalanan dan penginapan disiapkan dari rumah lagi untuk memaksimumkan masa perjalanan memandangkan dalam musim sejuk tempoh sinar matahari adalah agak singkat.

Kemungkinan lain yang patut diambil kira sekiranya berlaku perubahan cuaca yang tiba-tiba yang akan mengganggu kelancaran semua perancangan kami. In Iceland, if you don’t like the weather, wait 5 minutes.

Baca: 10 Tip Travel Ke Lokasi Indah Dalam Filem Dilwale Di Iceland

Berikut adalah kisah perjalanan dan tips jika anda mahu meneroka Iceland dengan memandu dan menginap di beberapa tempat di sepanjang perjalanan di musim sejuk dan bersalji.

Flight dengan Qatar Airways dari KLIA jam 0925 memakan masa selama 7 jam 50 minit. Untuk perjalanan ke Doha. 6 jam 50 minit untuk perjalanan ke Copenhagen. Dan 3 jam 15 minit ke Reykjavik. Jumlah jam termasuk layover adalah 22 jam.

Kami sampai di Keflavik International Airport pada jam 2230 waktu di sana. Kami menginap di Bed and Breakfast Keflavik hanya bersebelahan dengan airport (free shuttle).

Malam itu juga kami mengambil kereta Toyota Land Cruiser 4×4 (with studded tyres) dengan Blue Car Rental yang juga berdekatan.

Kami memulakan perjalanan memandu ke selatan Iceland. Tempat pertama yang dituju ialah Hveragerdi.

Kami singgah di Geothermal Park and Hot Spring. Namun, restoran Earth Cooking ditutup pada waktu winter (hanya dibuka untuk tempahan minimum 1 bas).

Tapi kami ambil kesempatan untuk memanaskan kari ayam Yeo’s dan hangatkan roti dalam earth oven yang sentiasa panas dari kerak bumi. It was a fun and unique experience.

Seterusnya kami berhenti di tempat air terjun yang popular, Seljalandsfoss. Kawasan diseliputi salji manakala tangga sangat berais dan licin. Tak dapat meneroka di sebalik air terjun seperti SRK dan Kajol.

Kami tiba di Borg Rooms & Apartments, Hvolsvollir. Sangat selesa dan luas dan dapur adalah lengkap untuk memasak. Ini sangat penting kerana kami bawa segala makanan dari KL untuk menjimatkan belanja (sepinggan makan tengahari berharga RM150-200 seorang di sini).

Perjalanan diteruskan dan air terjun popular seterusnya yang kami singgah ialah Skogafoss. Kami gigih memanjat anak tangga untuk sampai ke puncak air terjun.

Di tengah-tengah perjalanan bebola salji turun dengan lebat beserta angin dan ia menampar-nampar muka. Sakit but it was worth it, the view was spectacular.

Seterusnya, Black Sand Beach. Waktu ini, angin adalah sangat kuat dan ombak sangat tinggi. Masing-masing kutip beberapa batu hitam untuk dibuat kenang-kenangan.

Kami tiba di penginapan seterusnya, Fosshotel Nupar. Salji menutupi hotel ini separuh pintu. What..! Di hotel ini kami ambil 2 bilik (normal hotel room).

Saya meneliti beberapa aurora forecast apps yang saya download di iPhone dan juga di website meteorologi Iceland.

Berpandukan tips yang saya baca dan bercakap dengan staff hotel, saya keluar mendongak ke arah utara (it’s northen light, as the name say) sambil membidik kamera DSLR (long exposure) dan dapat menangkap cahaya aurora yang lemah (yang berwarna kelabu dan agak mengelirukan. Saya sangkakan ia awan). Tetapi dalam gambar, ia berwarna hijau!

Cepat-cepat saya berlari masuk ke dalam bilik hotel dan ajak semua orang keluar. Beberapa minit kemudian, the northen lights mula menghasilkan cahaya hijau yang terang-benderang dan menari-nari di depan mata. It was a full moon tetapi sangat jelas. Menakjubkan.

Mencabar sungguh untuk memetik butang kamera, dials dan membawa batang tripod yang sejuk beku dalam salji yang tebal.

Jari kaki dan tangan jadi kebas. Suhu pada malam tu adalah -8C. Kena berdiri keras selama 8-10 saat demi mendapatkan long exposure shots dan gambar yang cantik.

Mujur tak keras terus di situ. Gambar tak berapa sharp sebab gelap gelita, susah cari objek to focus. Tapi gambar yang berjaya dihasilkan tetap Nampak cantik.
Tidur dalam senyuman dan hati yang gembira.

Baca: 8 Fakta Menarik Tentang Aurora Borealis Yang Mungkin Anda Belum Tahu

Kami singgah di Vatnajokul National Park. Tapi tidak dapat meneruskan perjalanan untuk sampai ke air terjun Skaftafell kerana keadaan laluan trek yang teruk.

Keajaiban Iceland yang seterusnya ialah Jokulsarlon Glasier Lagoon. Di musim sejuk macam ni, kami dapat menatap glasier yang biru kehijauan dari jauh sahaja kerana tasik membeku dan ais pecah. Terdapat beberapa icebergs di depan mata yang berwarna hijau kryptonite.

Di seberang jalan adalah pantai yang dinamakan Diamond Rocks Beach. Ini kerana ia dipenuhi dengan ais-ais kecil yang dipanggil ‘calving’ ice. Ia berwarna jernih dan bersinar seperti batu permata.

Pada sebelah petang, kami mengikut tour Ice Caving. Kami menaiki kereta pacuan 4 roda gergasi dan menyelusuri di atas tasik yang membeku dan dilitupi salji.

The ride was very bumpy, lopak air paras pinggang, angin pun kuat. Priceless experience.

Ice cave hanya boleh dimasuki waktu winter. Menjelang musim panas, ais akan mencair. Gua ais yang baru akan terbentuk semula di musim sejuk akan dating.

Pengalaman berada di dalam gua ais yang membiru amat menakjubkan. Suhu agak hangat di dalam. Seriously! That’s why Eskimo can live in an igloo.

Wind Alert: Yellow warning. Tiupan angin kencang hari ni. Kami terpaksa tunggu di hotel dan berharap angin yang bertiup kencang akan reda.

Dan tiba-tiba, cuaca cerah dan baik sekali. Ribut sudah berhenti, angin masih kuat tapi dah selamat untuk pemanduan kereta.

Kami singgah di satu tempat yang sangat cantik iaitu Fjadargljufur Canyon. Jarak trekking adalah sekitar 5km merentasi bukit. Angin kencang hampir menerbangkan kami semua.

Masa ni saya tak pakai ice spike. Salji terasa licin dan asik nak tergelincir saja. Mencabar mental sungguh.

Kemudian kami mencari lokasi tapak pesawat terhempas di tepi pantai yang sungguh menakjubkan dalam videoklip Gerua. Agak tricky untuk ke sini, ada juga pengunjung yang gagal jumpa tempat ni.

Apatah lagi pada musim sejuk hanya kenderaan 4×4 saja yang dibenarkan masuk. Sekali lagi kami hampir terbang kerana angin sangat kencang. Susahnya nak pose maut seperti Kajol!

Singgah sebentar mandi dalam geothermal hotspring pool di Secret Lagoon, Hvammsvegur, Flúðir. Ada Litli Geysir di sini yang meletus sekali-sekala.
Kami akhirnya menginap di Golden Circle Apartments. Luas dan selesa dan kami masak beriya di sini.

Berhadapan dengan apartment ini ialah tasik air panas dan Fontana Geothermal Cafe, di mana kami memasak rye bread dalam tanah yang panas di bawah air tasik yang menggelegak. Tempoh memasak ialah 20-24 jam. Rasa roti rye ini padat dan enak. Jadilah bekal untuk sepanjang perjalanan.

Baca: 7 Langkah Dan Cara Pakai Baju Yang Sesuai Bila Travel Ke Negara Sejuk Melampau

Kami ingin mencari air terjun seterusnya iaitu Bruarfoss tapi sekali lagi, jalan ditutup. Jadi kami teruskan perjalanan ke Geysir Stokkur. It was a marvelous geothermal show by mother earth.

Kami ada singgah di market untuk meninjau produk di Iceland, menengok harga dan membeli sedikit barang-barang tambahan.

Air terjun seterusnya ialah Gulfoss waterfall. Tempat ini juga adalah meeting point untuk snowmobile excursion. Well, trip yang sempoi sahaja. Just riding in one line with others.

Kemudian kami meneruskan perjalanan yang panjang ke barat Iceland iaitu Olafsvik. Perjalanan dihiasi dengan angin kuat, kemudian kabus, kemudian salji, kemudian seperti tiada apa berlaku.

Kami sampai di Vid Hafid Apartments pada waktu malam. Bau masin laut dan ikan di pelabuhan sememangnya menyegarkan. Terus jatuh cinta dengan pecan nelayan ni.

Kami ke Shark Museum (Bjarnarhofn Museum). Pemandangan di sepanjang perjalanan adalah menakjubkan. Memang kami berhenti berkali-kali untuk mengambil gambar.

Kami mencuba isi ikan jerung yang dijeruk. Saya pernah tonton ni di NatGeo dan rasa bersyukur sangat sebab akhirnya dapat rasai sendiri. It has been on my dream to actually be on a NatGeo Quest!

Kemudian kami meyelusuri semenanjung Snaefellsnes dan singgah di Arnarstapi beach., Malarrif light house, dan kembali ke pelabuhan untuk tengok nelayan Icelandic balik dari laut.

Rezeki kami dapat 3 ekor haddocks yang besar-besar. Kami masak dengan perapan sambal mee udang dan rasa dia seolah-olah masak asam pedas di dalam oven!

Kami ingin mengikuti Lava Tube Excursion: A Journey to the Centre of the Earth (doesn’t it sound like a movie!) di Snaefellsjoekul National Park tetapi masa tidak mencukupi.

Shark meat adalah beracun jika dimakan fresh. Jadi ia perlu melalui proses fermentation untuk menyingkirkan toksin. Mengambil masa sehingga 6 bulan sebelum dapat dinikmati. Nikmat kew. Huhu. Bau pun tak bole handle.
Sekarang, mereka kata mereka tidak lagi memburu jerung. Kecuali jika ada jerung tertangkap bersama ikan lain, itu dikira rezeki.

Kami bertolak balik ke Reykjavik town. Lebih 350KM jaraknya dan kami melalui terowong yang sangat panjang (6KM) dan dikenakan tol kR1000 (satu-satunya tol di Iceland).

Terowong ini agak berdebu dan nampak seperti ditarah begitu sahaja ibarat menyelusuri gua. Au naturel, yes?

Destinasi seterusnya ialah Blue Lagoon. Tempat yang overrated. Sangat bersilika hinggakan cover GoPro kami berkarat jadinya. Jangan pakai barang kemas juga. Still a nice place to check out.

Check in di Hafnarfjodur Hotel. Malang, hotel ini tak semegah hotel-hotel awesome yang kami tinggal sebelum ini. Hotel lama. Huhu. Tapi masih ada kitchenette jadi kami dapat masak dengan jayanya.

Pagi-pagi kami memandu ke Thingvellir (jarak dalam 40KM) untuk trip snorkeling. Proses memakai drysuit dalam salji dan kondisi sejuk adalah mencabar.

Baju bergetah yang ketat terutama di bahagian leher buat saya rasa tercekik. All in all, pengalaman berada di antara 2 tektonik plat Amerika Utara dan Eurasia sama menariknya dengan memburu aurora. Air dia memang sangat jernih.

Walaupun sejuk menggigil, kami masih enjoy minum bercawan-cawan air glacier Silfra yang sangat sedap.

Kami sudahi hari yang indah ini dengan bermain salji.

Kemudian, kami makan malam di Reykjavik Fish and Chips. Kena juga merasa makan di luar, ok.

Hari-hari terakhir ini kami habiskan dengan melawat beberapa museums, jalan-jalan di flea market (ada jual durian, harga hampir RM300 sebiji!), pusat expo, pusat membeli belah, monument-monumen, gereja, masjid, membeli cenderahati, mencari elves dsb.

Jadi ini tip saya, sehari pun boleh cover satu Reykjavik. Luangkan lebih masa di kampung-kampung yang lain.

Sarapan dan berkemas untuk balik. Kami singgah di Harpa untuk menyaksikan persembahan visual dalam kotak sebelum bertolak ke airport. Hentian terkakhir ialah di Viking Village berdekatan Hafnarfjordur.

Masa selebihnya dihabiskan untuk memulangkan kereta, menebus VAT tax, dan shopping tax free di airport.

Flight jam 1625 dari Reykjavik mengambil masa 3 jam perjalanan ke Stockhom. 6 jam ke Doha. 7 jam ke KLIA. Sampai KL pada jam 2020. Total hours including layover: 21 jam.

Tips Sebelum dan Semasa Berada di Iceland:

1. Elok tempah semua tempat penginapan siap-siap. Cari apartment atau bilik yang sediakan dapur dan lebih baik jika ada sekali mesin basuh. Jadi boleh basuh baju, usah bawa banyak sangat. Baju memang diulang pakai.

Bawa segala makanan dari rumah. Serunding, makanan tin, ramen, sambal tempe dll. Suhu sejuk menjamin makanan tidak basi.

2. Jika tinggal di hotel yang menghidangkan sarapan, ambil sikit roti dan jem untuk bekalan. Yang ini kena pandai-pandail lah ye. Haha. Roti Iceland memang sedap! Jadi boleh makan di sepanjang perjalanan. Jimat!

3. Memandu sendiri adalah kami galakkan daripada ikut tour. Pastikan ada international license (RM150 setahun) kerana Iceland bukan Negara Commonwealth. Untuk pemandu tambahan perlukan insuran tambahan (macam second driver di sini lah). Book awal dari rumah.

4. Mengisi minyak menggunakan credit card memerlukan pin nombor. Dapatkan daripada bank anda sebelum bertolak.

5. Boleh bayar segala benda menggunakan credit card. Kami jumpa tandas awam di Thingvellir yang perlukan credit card untuk masuk. Tiada caj minimum. Lagi senang berbanding menukar matawang dari RM ke USD/Euro then ke ISK Krona.

6. Isu nak ke tandas tiada masalah walaupun di Iceland tiada R&R. Boleh masuk café atau di tourist shop. Free aje.

7. Tak jumpa pengurup wang. Kami tukar sedikit wang di bank. Lagi senang di ATM sebab di kaunter ada yang kena bayar exchange fee.

8. Air sejuk dari air paip selamat untuk di minum. Tak perlu beli air mineral.Mahal. Bawa tumbler dan isi air paip penuh-penuh sebab musim sejuk anda tak perasan terdehidrasi.

9. Air panas yang adakalanya berbau kuat (macam bau telur tembelang) ialah berunsur sulfuric sesuai untuk mandi dan basuh baju. Tahan saja bau nya sebab ianya semulajadi dari geothermal.

10. Jangan lupa sunblock, moisturizer, lipbalm dan cermin mata hitam dengan perlindungan UV yang baik. Walaupun sejuk, sinaran matahari di sini ibarat ia berada hanya 5meter dari anda. Terik. Kulit kering, pecah memang biasa berlaku.

11. Layering adalah penting di musim sejuk. Pastikan ada base layer, thermal layer, t-shirt atau sweater, kemudian parka atau down feather jacket. Kasut trekking yang baik. Boleh beli waterproof spray can (RM15) dan sembur pada kasut untuk menghalang air salji meresap masuk membasahi stoking. Pakai thermal socks dan sarung tangan yang sesuai untuk perlindungan daripada cuaca ekstrim.

12. Claim VAT dan pilih untuk dikredit ke dalam kredit kad. Kalau ambil wang tunai kena bayar fee. Lagi pun tak guna sebab nak kena tukar balik ke USD.

13. Icelandic chocolates memang sedap. Kami suka Sirius Noi. Beli semua di airport, sehingga RM7 lebih murah daripada di luar.

14. Kalau Melayu sangat, bawa paket-paket cili sos dan kicap. Di Iceland, memanglah tak ada sos kita, tapi sos lain seperti honey mustard, tar tar, salsa semua dicaj. Ada kedai yang bagi free sauce (di restoran makanan segera), tapi kita nak makan sendiri di hotel jadi kenalah bawa juga.

15. Semua Icelanders boleh bercakap bahasa Inggeris dengan fasih. Tak kiraumur.

16. Kami menukar ke simcard Siminn. Coverage sangat bagus dari hulu kampung hingga ke puncak bukit sekali pun.
Ambil 1G Data Only plan berharga lebih kurang RM60. Tak habis pakai pun sebab semua tempat persinggahan ada wifi yang laju. Data penting untuk Whatsapp (call), Waze dan meng-Google tempat menarik secara impromptu (contoh Foursquare).

17. Bateri alatan elektronik cepat habis di musim sejuk kerana suhu sejuk melampau. Jangan risau, hangatkan bateri berdekatan badan dan ia akan hidup semula. Paling elok bawa bateri spare sementara satu lagi tengah ‘reheat’.

18. Satu lagi kenapa data penting ialah kerana kita perlu sentiasa periksa cuaca dan road conditions. Setiap hari. Accu weather dan road.is sangat penting. Periksa map dan laluan anda dan jika ada jalan ditutup, nasiblah.

19. Jika ingin berpecah dari kumpulan, tetapkan masa untuk berjumpa semula di lokasi yang ditetapkan.

20. Sepanjang perjalanan mesti nak stop berkali-kali. Jadi jadual jangan terlalu padat. Luangkan masa bermain salji di tepi jalan contohnya, atau bergambar beribu-ribu lemon kerana seluruh Iceland adalah sangat cantik. Seriously you cant resist it!

21. Snorkle/Scuba diving di Silfra memanglah sejuk, near freezing 0C-2C in winter. Tetapi semua yang melakukannya memang takkan menyesal. Hot chocolate with marshmallow and choc chip cookies after that is so tasty.

22. Kami hanya memandu waktu siang dan mengelak untuk terlewat sehingga malam. Sentiasa berjaga-jaga dengan cuaca dan kondisi jalan.

23. Tidak memerlukan visa untuk ke Iceland. Penggunaan kad kredit amat mudah dan tersedia di mana-mana sahaja dan anda boleh swipe untuk sebarang harga. Tak perlu simpan balance coins ISK yang banyak.

24. Akhir sekali, jaga dan pelihara keindahan alam Iceland. Jumlah pelancong makin bertambah berbanding populasi jadi kerosakan dan kemusnahan akibat tindakan manusia perlu dibendung.

Baca lagi: Bagaimana Untuk Terbang Murah Dan Travel Sendiri Cara Bajet Ke Iceland


Amazon Jadi Syarikat Ke-2 Di Dunia Bernilai $1 Trilion

Jika sebelum ini Apple Inc. mencatatkan sejarah menjadi syarikat pertama di dunia bernilai $1 Trilion, kini platform penjualan atas talian terkemuka seluruh dunia, Amazon pula mengikuti jejak langkah Apple.

Menurut penganalisa pasaran, Amazon berjaya mencapai nilai $1 Trilion lebih cepat iaitu selama 21 tahun berbanding Apple yang mengambil masa 38 tahun. Pencapaian ini tentu sahaja didorong oleh pertambahan jumlah pembeli yang kini tidak hanya terbatas untuk pasaran Amerika Syarikat tetapi juga di seluruh dunia termasuk negara jiran, Singapura.

Keuntungan Amazon tidak terhad kepada penjualan borong atas talian tetapi juga perkhidmatan cloud yang dikenali sebagai Amazon Web Services (AWS) yang juga menjadi salah satu faktor pendorong pencapaian syarikat tersebut.

Kejayaan ini sekaligus melonjak kedudukan pemilik syarikat tersebut, Jeff Bezos sebagai individu paling kaya di dunia dengan aset terkini bernilai $166 bilion.


Tip Dan Itinerari Travel Ke Semporna Dan Mabul Sabah Selama 6 Hari

Mungkin ada yang tertanya-tanya bagaimana rupa pulau-pulau sekitar Semporna dari atas, video ni akan menjawab persoalan anda betapa cantiknya pulau-pulau di Sabah.

Setiap tahun saya akan meluangkan masa beberapa hari ke pulau-pulau sekitar Sabah. Mabul, Kapalai, Bohey Dulang, Sibuan, Matabuan, Timba-Timba, Maiga, Pom Pom, Mataking, Pandanan dan banyak lagi untuk dinamakan.

Memang benar apa yang kita dengar ada kalanya kepulauan Sulu & Sulawesi ini tidak selamat untuk pengunjung luar tapi saya sentiasa melihat pelancong luar & penyelam tinggal berbulan-bulan di pulau tanpa kerisauan.

Penduduk tempatan tidak menghiraukan sangat tentang perkara ini kerana mereka tinggal dan bermasyarakat dengan rakyat Suluk semenjak dahulu lagi tanpa sebarang masalah.

Tetapi ‘kabar angin’ orang luar & media yang membuatkan ianya nampak kurang selamat. Kami yang biasa ke Semporna tidak nampak apa-apa halangan buat pelancong untuk melawat.

Bulan April – Jun adalah masa yang terbaik untuk ke Sabah disebabkan oleh cuaca yang baik, air yang sangat tenang dan juga pesta Regatta Lepa-Lepa yang akan berlangsung pada setiap April.

Bagi tahun ini 22-24 April adalah tarikh yang dipilih untuk pesta Lepa-Lepa. Sekarang bandar Semporna sangat bersih & selamat untuk dikunjungi.

Buat sesiap yang berminat saya kongsikan itinerari untuk rujukan.

Hari Pertama
Tiba di Airport Tawau
Van ke Jeti Semporna
Boat ke Uncle Chang’s Sipadan Mabul Dive Lodge
Check in & Dinner

Hari Kedua
Trip ke Pulau Bohey Dulang (sila bawa kasut yang sesuai untuk mendaki, kasut bertutup di hadapan) Snorkeling di Pulau Matabuan & Pulau Sibuan
Pulang ke Mabul

Hari Ketiga
Snorkeling Pulau Kapalai & Sekitar Mabul
Santai, pusing ke seluruhan pulau dan beramah mesra dengan lokal. Boleh juga ke SMART resort dan snorkeling di sekitar helipad

Hari Ke Empat
Snorkeling sekitar Mabul atau depan challet
Ambil boat untuk pulang ke Semporna
Bermalam di Mutiara Inn untuk 2 malam

Hari Ke Lima
Trip ke Pulau Mataking, Pulau Pandanan & Pulau Pom Pom
Pulang ke Semporna
Makan malam di sekitar pekan Semporna. Ada banyak gerai lokal menjual makanan menarik.
Shopping buah tangan

Hari Ke Enam
Pasar Pagi Semporna
Sarapan di kopitiam tertua di Semporna Cham Chuan Kee
Van pickup ke Airport

Kos 4H3M di Uncle Chang’s Sipadan Mabul Dive Lodge
4 Pax RM600 (bilik Dorm)
3 Pax RM670 (Bilik AC)
Termasuk: Bilik, van airport, boat ke pulau, makan 3x sehari, snorkeling di Pulau Kapalai & Mabul, Trip ke Pulau Bohey Dulang, Matabuan & Sibuan (tolak RM140+/- sekiranya tak mahu ke pulau-pulau ini)
Contact: 0178351786 (Dzaquan)

Penginapan di Semporna 2 Malam: Mutiara Inn
Contact 089781610 / 0128611505
RM140 for triple room
RM70 for double room

Island Trip to Mataking, Pandanan & Pom Pom (Ada banyak lagi pulau lain yang boleh di teroka)
RM100-160 / pax bergantung jumlah yang menyertai.
Contact: 0148826170 Haziq Saharuddin

Beli sendiri ketam, lobster, sotong di pasar, boleh minta restoran atau kesekitar pekan untuk masak. Kos makan malam lebih kurang RM30/pax untuk semalam. Kalau nak cuba makanan lokal lebih jimat.

Jumlah kos lebih kurang RM870 untuk 6 hari 5 malam tidak termasuk tiket kapal terbang.

Dan ini adalah video yang telah saya rakam sepanjang trip ini. Enjoy!


Bagaimana Travel Ke India Mengubah Perspektif Dan Pandangan Jurugambar Ini Tentang Malaysia

India kini semakin menjadi antara destinasi popular bagi golongan muda yang gemar mengembara. Terkini saya berpeluang mendapatkan perkongsian dari Idham Malik yang telah ke India selama 10 hari bersama rakan beliau Uzair Kamal.

Disebabkan India terkenal dengan penipuan ‘scam’, Idham banyak habiskan masa membaca kisah-kisah backpackers lain yang telah ke sana untuk mendapatkan gambaran tentang keadaan dan situasi di sana.

Tiket penerbangan ke India dibeli 3 bulan sebelum trip bermula, manakala persiapan sebelum travel dilakukan sebulan sebelum tarikh berangkat.

Perjalanan Idham meliputi lokasi berikut:

Hari 1 – Delhi
Hari 2 – Delhi
Hari 3 – Agra
Hari 4 – Jaipur
Hari 5 – Delhi
Hari 6 – Srinagar
Hari 7 – Pahalgam
Hari 8 – Gulmarg
Hari 9 – Sonamarg
Hari 10 – Srinagar

Jumlah kos bagi seluruh pengembaraan ini adalah kira-kira RM2000 seorang tidak termasuk kos memohon visa. Ikuti catatan pengalaman bergambar oleh  jurugambar bebas dari Pulau Pinang ini di bawah.

Hari pertama di India. Pesawat kami tiba di New Delhi sebelah malam. Selesai beli simkad kami terus ke Paharganj menaiki Airport Express Line. Sistem pengangkutan di Delhi sangat teratur. Kalau di Kuala Lumpur ada KLIA Express dan LRT/Monorail, di Delhi ada Airport Express Line dan Metro.Sistemnya sama sahaja. Tempat-tempat utama terhubung melalui sistem rangkaian rail. Mudah. Nak kemana-mana hanya perlu naik Metro.

Di Delhi kami menginap di salah sebuah hostel di Paharganj. Paharganj ialah kawasan ‘backpacker’ terkenal kerana tempatnya yang strategik yang terletak berhampiran dengan New Delhi Railway Station dan New Delhi Metro Station di samping banyak menawarkan hotel dan hostel dengan harga yang murah.

Keesokan harinya(hari kedua) baru berkesempatan untuk melihat suasana sebenar Delhi. Kami ke Red Fort, Chandni Chowk, Jama Masjid, dan India Gate.

Hari ini (hari ketiga) kami keluar awal pagi untuk kejar train ke Agra. Sampai di Agra kira-kira pukul 9 pagi kami ke hotel untuk simpan barang-barang dan terus ke Taj Mahal. Waktu terbaik untuk melawat Taj Mahal ialah di sebelah pagi kerana masih tidak terlalu ramai orang pada waktu ini.

Kebiasaannya, sebaik sampai di luar kawasan Taj Mahal anda akan dihampiri oleh beberapa orang warga India yang mengaku sebagai ‘tour guide’. Mereka ini datang dengan bermacam-macam alasan supaya anda mendapatkan khidmat mereka. Tak salah sekiranya anda hendak mendapatkan khidmat mereka. Boleh belajar tentang sejarah dan asal-usul Taj Mahal. Kami tak ambil sebarang tour guide untuk masuk ke Taj Mahal sebab kekurangan bajet.

Taj Mahal terletak di dalam Taj Complex. Gambaran kawasan sekeliling Taj Complex buat mereka yang belum pernah ke sini ialah sebuah taman yang menempatkan beberapa buah monumen lain dan ditengah-tengahnya terletak Taj Mahal. Antara monumen-monumen yang boleh anda temui di dalam kawasan Taj Complex ini ialah:

a. Jilaukhana (forecourt)
b. Mehman Khana (guesthouse)
c. Masjid
d. Taj Mahal

Disebabkan kami tidak ambil tour guide, kami banyak habiskan masa di Mehman Khana dan bersiar-siar di sekitar taman di dalam Taj Complex ini.

Kalau saya nak kongsikan pengalaman manis ketika di India memang banyak sekali. Dapat lihat Taj Mahal di Agra, main ski di Gulmarg, naik overnight train (Sleeper Class) dari Jaipur ke New Delhi, berkongsi cerita dengan backpacker dari Malaysia yang lain, berbual dengan penduduk lokal, tidur di New Delhi airport, dan macam-macam lagi.

Yang paling penting, saya beruntung sebab ada seseorang untuk berkongsi pengalaman-pengalaman tersebut.

Nasib kami tidak berapa baik. Train kami yang sepatutnya berlepas ke Jaipur lewat lebih 5 jam. Terpaksa habiskan masa menunggu di stesen keretapi. Penat menunggu di dalam, saya keluar untuk mengambil gambar sebelum ditegur oleh seorang anggota polis (gambar) yang pada mulanya tertarik dengan kamera yang saya bawa.

Kami berbual panjang sebelum saya masuk semula ke dalam disebabkan keadaan di luar terlalu sejuk. Ramah sebenarnya orang-orang di India ini. Macam-macam yang kami bualkan. Saya mudah terhibur melalui perbualan kami dengan penduduk-penduduk di sini.

Kebiasaannya mereka ini gemar mengajukan soalan-soalan random untuk mengisi perbualan. “Are you married?”, “How much is your flight ticket to India?”, “Is your country hot?”, “Do you know how to speak Hindi? Let me teach you how to speak Hindi”, dan macam-macam lagi. Terubat sedikit kebosanan kami sementara menunggu train di Agra.

Barangkali, salah satu cara terbaik untuk menikmati suasana sebenar India ialah dengan menaiki keretapi. Tak lengkap rasanya kunjungan ke India tanpa merasai pengalaman menaiki train di sini.

Tiket boleh dibeli secara online atau terus ke kaunter. Di Delhi kami beli tiket keretapi di International Tourist Bureau yang terletak di tingkat satu di New Delhi Railway Station. Boleh beli siap-siap tiket keretapi untuk perjalanan seterusnya.

Kami sampai di Jaipur lewat petang. Sebelum menaiki train seterusnya pada sebelah malam kami memutuskan untuk membuang masa sambil berjalan-jalan sahaja di sekitar kawasan City Palace.

Kami meluangkan masa lebih satu jam berbual dengan beberapa penjaja di hadapan Hawa Mahal (gambar) sebelum meneruskan perjalanan.

Keretapi kami dari Jaipur tiba di Delhi kira-kira jam 5 pagi. Disebabkan kedua-dua kami masih tidur dan tiada pengumuman dibuat di dalam train, kami terlepas hentian kami. Nasib baiklah di Delhi kebanyakan stesen keretapi dibina berdekatan dengan metro station.

Kalau terlepas train anda boleh berjalan sahaja atau naik tuk-tuk untuk ke metro station berdekatan dan merancang perjalanan anda seterusnya. Dari Delhi Shahdara railway station kami berjalan ke Delhi Shahdara metro station sebelum meneruskan perjalanan ke Old Delhi.

Banyak betul karakter yang kami jumpa di Old Delhi.

Shah Jahan semasa zaman pemerintahannya banyak membina monumen-monumen dengan seni bina yang luar biasa dan yang paling terkenal ialah Taj Mahal di Agra.

Selesai membina Taj Mahal, Shah Jahan berpindah ke Delhi dan membina berberapa lagi monumen diantaranya Red Fort dan Jama Masjid (gambar) di Old Delhi.

Suasana sekitar Old Delhi sebelah pagi. Orang ramai mandi secara tebuka merupakan hal yang biasa di sini.

Menurut sebahagian orang, pengalaman berada di India ibarat menjejakkan kaki ke masa lalu.

Pengalaman pertama kali ke India ini dapat saya sifatkan sebagai overwhelming dan memenatkan. Ambil masa juga untuk biasakan diri dengan tempat dan budaya masyarakat di sana. Salah satu perkara utama ialah buat persediaan mental yang secukupnya. Juga, banyakkan belajar dari pengalaman-pengalaman backpackers lain yang telah ke sana.

Salah satu monumen di dalam Lodhi Garden.

Kepadatan penduduk di India sangat tinggi. Bayangkan sahaja di New Delhi terdapat 46 juta orang penduduk. Kunjungan ke tempat-tempat tumpuan seperti Chandni Chowk atau Paharganj di New Delhi pasti membuatkan traveler yang pertama kali ke sana berasa sesak atau claustrophobic.

Ruang peribadi ibarat kemewahan yang tidak mampu dibeli oleh rakyat India.

Selain isu kepadatan penduduk, isu kebersihan di India juga sangat kritikal. Hampir kesemua tempat yang saya kunjungi pasti terdapat longgokan sampah, bau air kencing memenuhi lorong-lorong dan di sesetengah tempat penduduk tempatan membuang air besar secara terbuka.

Sikap sebahagian besar penduduk tempatan yang gemar meludah memburukkan lagi keadaan. India secara amnya bukanlah tempat untuk sesiapa yang faint hearted.

Penerbangan kami dari New Delhi berlepas awal pagi dan tiba di Srinagar kira-kira jam 10 pagi. Dari New Delhi ke Srinagar anda boleh memilih untuk menaiki keretapi atau kapal terbang.

Bagi saya, perjalanan menaiki keretapi lama dan memenatkan sementara menaiki kapal terbang dapat menjimatkan masa dan lebih selesa. Kami memilih IndiGo Airline dengan kos penerbangan pergi balik New Delhi-Srinagar kira-kira RM350 seorang.

Sebelum berangkat ke India, saya sempat berurusan dengan pemilik houseboat kami di Dal Lake, Mr Hashim Goona untuk menguruskan pengangkutan kami dari lapangan terbang ke Dal Lake. Sampai sahaja di Srinagar kami disambut oleh pemandu kami dan terus dibawa ke Dal Lake.

Di Kashmir kami menginap di satu tempat sahaja selama 5 hari iaitu di Dal Lake, Srinagar.

Hari kedua di Kashmir kami ke Pahalgam. Di Kashmir kami banyak menaiki kereta siap dengan pemandu. Kos kereta dan pemandu di Kashmir kira-kira 2000 Rupee sehari.

Kashmir merupakan negeri paling utara di India. Kashmir sebenarnya dimiliki oleh tiga buah negara iaitu Pakistan, India, dan China. Setiap negara mempunyai bahagian masing-masing dan bahagian paling besar iaitu hampir separuh dari Kashmir dimiliki oleh India.

Pernah tengok Bajrangi Bhaijaan? Kisah mengenai seorang pemuda (Salman Khan) bersusah payah menyeberangi sempadan India-Pakistan untuk menyatukan seorang kanak-kanak perempuan (Harshaali Malhotra) dengan ibunya yang terpisah dalam perjalanan pulang dari Delhi ke Lahore.

Walaupun sebahagian filem ini mengambil tempat di Pakistan, keseluruhan filem ini sebenarnya dirakamkan di India dengan kebanyakan lokasi pengambaran mengambil tempat di Delhi, Rajasthan, dan beberapa kawasan di Kashmir. Di Kashmir lokasi pengambaran filem ini dilakukan di Pahalgam (gambar), Gulmarg, dan Sonamarg.

Pony friends. Kami ada pengalaman pahit sewaktu di India.

Antara pengalaman pahit ketika di India pula ialah sewaktu kami kena saman di New Delhi Railway Station sebab masuk ke dalam platform tanpa sebarang tiket. Di Jaipur, kami dihalau oleh pemandu tuk-tuk disebabkan salah faham yang berlaku.

Money changer di Srinagar. Dan pengalaman rare

Dan pengalaman yang paling rare tentulah sewaktu kami terlibat dalam rusuhan ketika menaiki sumo (teksi berkongsi) di Kashmir. Sumo yang kami naiki berhenti secara mengejut kira-kira 100m dari kawasan rusuhan ketika dalam perjalanan ke Tangmarg.

Rusuhan tersebut melibatkan kira-kira 30-40 orang penduduk Kashmir yang memenuhi jalan sambil membaling batu. Kelam kabut juga sebab saya dan kawan saya sahaja orang Malaysia di dalam sumo ketika itu.

Kami langsung tak faham apa yang dibualkan oleh penumpang lain ketika kejadian berlaku. Pemandu sumo yang kami naiki membuat pusingan secara mendadak sebelum meneruskan perjalanan menggunakan laluan lain.

Salah seorang penjaja di hadapan kedai beliau di Dal Lake.

Kawasan sekitar Dal Lake terdapat banyak kedai-kedai runcit, restoran, farmasi, money changer, dll. Pendek kata, segala keperluan asas boleh anda dapatkan di sini. Tak perlu ambil tuk-tuk, boleh berjalan kaki sahaja sambil menikmati pemandangan sekitar.

Ini kali pertama kami mencuba Sumo (share taxi) untuk ke Gulmarg. Hari-hari lain kami menyewa sebuah kereta siap dengan pemandu. Sumo ialah jeep yang digunakan oleh penduduk Kashmir sebagai pengangkutan harian mereka.

Kami ambil tuk-tuk dari Dal Lake ke Batamaloo dan terus menaiki Sumo melalui beberapa hentian sebelum sampai di Gulmarg. Ini laluan dari Batamaloo ke Gulmarg dengan menaiki Sumo:

Perjalanan balik sama sahaja. Kami ambil Sumo dari Gulmarg dan turun di Tangmarg, kemudian ambil Sumo lagi ke Batamaloo. Perjalanan dari Dal Lake ke Gulmarg menaiki Sumo ambil masa kira-kira 2 jam setengah. Anda perlu keluar dari Gulmarg sebelum jam 3 petang untuk sampai di Dal Lake sebelum hari gelap.

1. Beli tiket Gondola di Gondola Station.
2. Turun di mana-mana hentian yang anda pilih.
3. Sewa peralatan ski di hentian tersebut.
4. Enjoy!

Suasana sekitar Dal Lake dari dalam Shikara.

Pengalaman berada di India sama sekali mengubah persepsi saya terhadap negara tersebut. India sebuah negara yang luas, unik, istimewa, penuh warna-warni, kaya dengan pelbagai lapisan budaya, tradisi,dan agama.

India bagi saya adalah tempat yang perlu anda kunjungi sekali dalam seumur hidup. Yang saya suka mengenai India ialah cabaran-cabaran berlainan yang tersaji setiap hari  dan tidak dapat dijangka justeru menjadikan anda lebih matang dan berani untuk menempuhi segala masalah yang datang.

Kalau ke India, pasti anda akan pulang dengan cerita-cerita menarik yang tak dapat anda lupakan.

Terus terang, saya tidak punya harapan apa pun sebelum berangkat ke India selain menimba pengalaman sebanyak mungkin dan mempelajari sejarah dan budaya masyarakat di sana.

Saya lebih tertarik untuk ke India disebabkan India bukanlah lokasi travel yang tipikal. Sebelum ke sana, India menurut saya sebuah negara yang penuh dengan misteri. Hairan, rata-rata backpackers yang pernah ke sana pasti akan recommend India sebagai destinasi travel padahal India negara yang padat, kotor, dan bising.

Kami menginap di Houseboat Switzerland, houseboat milik Mr Hashim Goona di Dal Lake. Tempahan saya buat melalui Booking.com dan banyak berurusan dengan Mr Hashim Goona melalui whatsapp. Sesiapa yang hendak menginap di sini saya amat sarankan. Pemiliknya sangat ramah dan baik hati. Urusan pengangkutan di Kashmir serahkan sahaja pada beliau.

Hashim Goona
Houseboat Switzerland
+919419005681

Waktu terbaik untuk menaiki Shikara ialah lewat petang. Anda boleh menikmati matahari terbenam dari dalam Shikara pada waktu ini.

Merupakan tempat paling sejuk yang kami kunjungi. Suhu waktu pagi boleh mencecah sehingga minus 15. Kalau ke sini saya sarankan bawa skarf untuk tutup muka sebab angin di sini sangat kuat. Sampai kebas muka!

Sehari sebelum pulang ke Malaysia kami sempat mencuba Wazwan, sajian istimewa penduduk Kashmir. Wazwan ialah sajian pelbagai hidangan dan merupakan sebahagian daripada tradisi penduduk Kashmir.

Kebanyakan hidangan Wazwan menggunakan daging kambing dan dimasak dengan minyak sapi, rempah ratus dari Kashmir(saffron, buah pelaga, dll), yogurt, dll. Kami sempat mencuba tiga jenis hidangan iaitu Rogan Josh(gambar), Mirchi Korma, dan Seekh Kebab. Menurut saya, Wazwan adalah sajian terbaik yang anda perlu cuba sekiranya berpeluang mengunjungi Kashmir.

Hari terakhir kami berangkat dari Srinagar ke New Delhi sebelah petang. Kami menghabiskan masa di lapangan terbang New Delhi sebelum berangkat ke Kuala Lumpur pada sebelah malam pula. Kira-kira jam 7 pagi kami tiba di KLIA.

Setelah ke India, saya pulang ke Malaysia dengan pandangan yang sangat berbeza tentang dunia di sekeliling saya. India banyak mengubah perspektif saya terhadap hal-hal yang selama ini saya rasakan tidak memberikan impak yang besar seperti pendidikan percuma, penjagaan kesihatan percuma, serta isu persamaan gender. Saya rasa bertuah dengan kehidupan yang saya jalani di Malaysia.

Kalau saya perlu simpulkan, perkara terpenting ketika travel di India ialah attitude atau sikap seseorang itu. Sentiasa berfikiran terbuka terhadap kemungkinan-kemungkinan tetapi pada masa yang sama berwaspada. Skeptik tetapi pada masa yang sama percaya.

Kadang-kadang saya rasakan lebih baik untuk bersikap tegas daripada terlalu sopan ketika di sana kerana orang akan mengambil kesempatan ke atas anda. Selalu bersabar kalau apa yang anda rancangkan itu tidak berjalan seperti yang diharapkan. Dan yang paling penting ialah untuk menikmati masa anda di India.

Jika anda merancang ke India tak lama lagi,  Ini Cara Mudah Bagaimana Mohon ‘eTourist Visa’ India Di Internet dan kenali 30 Cabaran Yang Bakal Anda Lalui Apabila Travel Di India


Ini 11 Tip Untuk Anda Travel Gaya Bajet Ke Sydney, Australia

Sebut saja Sydney, Australia pasti ramai yang terus terbayang Sydney Opera House, mercu tanda yang mesti di lawati jika berkunjung ke sini.

Namun atas faktor tukaran wang asing yang semakin tinggi di masa kini, mungkin ada di kalangan anda yang terasa sukar untuk berkunjung ke Sydney.

Oleh itu saya ingin kongsikan beberapa tips yang boleh dijadikan rujukan dan persediaan buat anda yang bercadang untuk ke Sydney.  Namun sebelum itu, saya nak kongsikan dulu rangka itinerari selama 5 hari 4 malam ke Sydney, Australia.

Itinerari ini boleh dijadikan rujukan bila anda ke Sydney sama ada secara solo, dengan kawan mahupun travel bersama keluarga.

Hari 1 (Khamis)
Beli Opal Card untuk pengangkutan awam di Sydney AUD20
Terus ke hotel dengan menaiki Sydney’s Airport Train, berehat dan makan tengahari
Petang – ke Royal Botanic Garden

Hari 2 (Jumaat)
Torangga Zoo atau ke Featherdale Wildlife Park
Petang – Shopping dan jalan-jalan sekejap di sekitar CBD. Ambil free tour jam 6 petang

Hari 3 (Sabtu)
Pagi – Farmers Market
Petang – Ikut free tour

Optional – Trip sehari ke Blue Mountains bagi pencinta alam semula jadi.

Hari 4 (Ahad)
Pagi: Bersiar-siar di Bondi Beach.
Petang – Naik feri dari Darling Harbour ke Circular Quay.
Optional: Atau naik feri ke Coocatoo Island dan ke  Luna Theme Park (jika ada masa).

Hari 5 (Isnin)
Pagi – Membeli belah di saat akhir
Bertolak balik ke KL atau terbang ke New Zealand (jika anda transit di Sydney).

Dan seterusnya kita lihat pula lokasi menarik di Sydney. Ada yang free dan ada yang berbayar. Ttapi jika anda bijak merancang, anda boleh masuk ke tempat berbayar dengan bayaran yang lebih murah.

Cara paling mudah untuk melihat secara dekat haiwan unik yang terdapat di Australia. Paling penting boleh selfie dengan kangaroo. Eh. Haha.

Terdapat 4 ribu haiwan di zoo ini yang terdiri daripada 350 spesis. Jimat 20% jika anda buat pembelian tiket online di website Taronga.org.au. Tiket sah dalam masa 6 bulan dari tarikh pembelian. Jadi belilah online untuk lebih jimat.

Bagi kaki theme park, Luna Park mungkin menjadi antara destinasi wajib singgah bagi anda. Macam biasa jika nak harga lebih murah boleh beli tiket masuk online di website LunaParkSydney.com. Tiket pada harga lebih murah turut disediakan untuk pakej masuk dengan keluarga.

3. Sydney opera house, Harbour Bridge, Sydney Tower

Tak sah ke Sydney jika tak bergambar dengan mercu tanda di sini iaitu Sydney Opera House yang memaparkan senibina bangunannya yang unik.

Begitu juga dengan jambatan yang menjadi kemegahan penduduk Sydney iaitu Sydney Harbor Bridge yang pernah diwartakan sebagai jambatan paling lebar di dunia satu ketika dulu.

Dibuka pada tahun 1931, jambatan ini menjadi salah satu ikon di Sydney. Jika anda ada bajet lebih boleh juga sertai aktiviti memanjat jambatan ini. Terdapat beberapa pakej yang ditawarkan dengan harga berbeza. Untuk info lanjut sila semak di BridgeClimb.com.

Dan semestinya Sydney Tower. Menara tertinggi di Sydney ini juga menjadi salah satu tarikan bagi mereka yang berkunjung ke sini.

Kesemua lokasi ini boleh anda kunjungi sama ada dengan pergi sendiri atau ikut free tour kerana lokasinya yang berdekatan antara satu sama lain.

Ini antara lokasi popular dan menjadi kegemaran di kalangan warga Sydney.

Jika anda mahu ubah itinerari dan berkunjung ke pantai ini di waktu petang juga ok. Boleh layan matahari terbenam dengan pemandangan yang cantik di sini.

Feri ni bawa anda lalu depan Sydney Opera House, Sydney Harbour Bridge dan beberapa landmark lain di sepanjang laluannya.

Jika anda ada masa boleh turun ambil gambar di beberapa perhentian di sepanjang laluan feri. Sangat di syorkan untuk naik feri cruise agar anda dapat rasai jenis pengangkutan dan pengalaman berbeza sambil lihat pemandangan menarik di Sydney.

Terdapat beberapa pakej yang disediakan seperti leisure cruise, sunset cruise, dan dinner cruise . Tinggal pilih waktu yang sesuai dan kena dengan itinerari anda.

Masuk percuma. Di sini anda berpeluang melihat tumbuhan unik yang terdapat di Australia di taman seluas 30 hektar. Antara spesis tumbuhan unik yang boleh anda saksikan adalah pokok Wollemi Pine – the ‘Dinosaur tree’.

Lain orang, lain citarasanya. Jika anda bukan penggemar tarikan di bandar, boleh lah ke Blue Mountain. Untuk ke sini anda boleh ambil keretapi dari pusat bandar Sydney ke stesen Katoomba. Perjalanan adalah selama 2 jam. Kemudian dari Katoomba ke Echo Point anda boleh ambil bas no 686.

Di Blue Mountains anda berpeluang melihat Three Sisters di Echo Point Lookout, menaiki kereta kabel (lantainya kaca) ke Scenic World, melihat landasan keretapi tercuram di dunia (world steepest railway) serta persembahan tarian puak Aborigine di Waradah Aboriginal Centre.

Satu lagi destinasi menarik untuk anda kunjungi sewaktu di Sydney. Diwartakan sebagai Unesco World Heritage, terdapat penjara lama yang boleh dilawati di Coocatoo Island.

Penjara yang beroperasi di zaman kolonial ini beroperasi antara tahun 1839 hingga1869. Kemudiannya pulau ini dijadikan sebagai salah satu daripada limbungan kapal terbesar di Australia.

Selain melawat penjara lama di sini, anda juga boleh berkelah dan berjalan-jalan di sekitar pulau. Tiada bayaran dikenakan untuk masuk ke pulau ini. Untuk ke sini anda boleh ambil feri route antara Woolwich – Balmain.

Salah satu yang mesti anda lakukan jika ke Sydney. Di sini juga boleh jadi tempat membeli belah yang menarik dengan harga yang berpatutan. Daripada barangan vintage dan rare, buah-buahan dan sayuran organik mahupun barangan unik yang terdapat di Australia boleh anda temui di sini. Antara pasar minggu yang terkenal adalah:

Jika anda berada di Sydney pada hari sabtu, jangan lepaskan peluang untuk ke Bondi Farmers Market. Pasar tani yang diadakan sekali seminggu ini menawarkan berbagai produk daripada hasil pertanian, di jual terus oleh para petani di sini.

Satu lagi pasar tani yang dibuka pada hari sabtu terdapat di Kings Cross. Yang ini adalah Oraganic Food Market.

Pasar tani di lokasi lain pun ada, dan dibuka pada hari berbeza. Untuk info lanjut boleh rujuk di LocalMarketGuide.com.au.

Flea market terbesar di Sydney ini terdapat di 3 lokasi berbeza, dibuka pada hari yang berbeza. Paddy’s Haymarket yang terletak berhampiran China Town dibuka setiap Rabu – Ahad.

Paddy’s Flemington dibuka pada jumaat – ahad. Dan Paddy’s Swap and Sell market dibuka setiap sabtu. Free shuttle bus turut disediakan bagi mereka yang ingin ke pasar ini.  Info lanjut dan cara untuk ke Paddy’s Market boleh di rujuk di PaddysMarket.com.au.

Tempat untuk kaki shopping sebab ada banyak kedai baju dan ada outlet H&M.
Kalau tak nak shopping dan nak jimat duit bolehlah jalan-jalan saja di sekitar kawasan ni. Di sini juga ada  kedai makan halal Indonesia yang terkenal di kalangan rakyat Malaysia iaitu Restoran Blok M Express.

Ada di antara tips yang saya berikan ini bukan hanya boleh dijadikan rujukan sewaktu anda ke Sydney tetapi juga sewaktu anda travel ke lokasi lain di Australia seperti Melbourne, Brisbane, Gold Coast, Adelaide dan Perth. Ayuh kita mulakan.

Ye. Benda wajib ada jika nak travel ke Australia adalah visa. Untuk tujuan melancong, anda mesti ada visa ETA sebelum ke Australia. Visa ETA ini boleh di pohon online di website immi.gov.au atau melalui ejen pelancongan. Jika memohon di website imi Australia, bayaran nya adalah AUD20 per visa.

Tapi sebenarnya ada cara untuk anda dapatkan visa ini dengan harga semurah RM25 sahaja, iaitu buat permohonan online dengan beberapa ajensi pelancongan yang menawarkan visa ini.

Cara paling mudah adalah anda buat carian di Google dengan menggunakan keyword ‘visa Australia RM25’. Insya Allah anda akan jumpa yang murah dan sah digunakan.

Oh ya, visa ETA sah digunakan selama setahun,, tiada had atau limit per entry. Jadi jika anda merancang untuk ke Australia lebih dari sekali dalam masa setahun, bolehlah gunakan visa yang sama.

Australia terkenal sebagai negara yang mengamalkan udang-undang imigresen yang sangat ketat. Ini antara senarai barang yang dilarang keras dan tidak boleh dibawa masuk ke Australia:

Namun kita masih perlu bawa makanan dari Malaysia jika mahu berjimat. Ini antara makanan yang boleh dibawa masuk ke Australia:

Sebelum kapal terbang mendarat, satu borang pengisytiharan (declaration form) perlu diisi. Namanya ‘Arrival Card‘.

Antara soalan yang ditanya di dalam borang ini adalah apakah barang yang anda bawa? Paling senang isytihar dan tandakan saja pada semua terutama bila anda sendiri rasa tak pasti.

Selain daripada itu, sediakan satu senarai lengkap beserta bahan untuk setiap barang makanan yang anda bawa. Nak mudah ambil gambar bahan yang tersenarai di bungkusan, tulis nama makanan dan susun di kertas A4, print.

Bawa sekali senarai ini dan tunjukkan kepada pegawai imigresen yang bertugas di kaunter apabila tiba di Sydney. Senang dan cepat.

Anda boleh semak di laman web Australia.gov.au untuk senarai lengkap barangan yang boleh dan tak boleh dibawa masuk.

Jika anda ingin bergerak di sekitar bandar Sydney dengan pengangkutan awam Opal Card adalah pilihan terbaik dan menjimatkan. Hanya perlu top up apabila perlu. Sila ambil perhatian juga, kad ini tak boleh dikongsi dengan kawan-kawan anda. Setiap orang perlu ada 1 kad.

Di mana nak dapatkan Opal Card? Di sekitar lapangan terbang, kedai-kedai runcit dan neewstand.

Dan di akhir tempoh travel, anda boleh sama ada bawa balik, pinjamkan kepada kawan yang akan travel ke Sydney, atau pulangkan semula untuk dapatkan baki duit yang ada dalam kad. Hanya perlu isi borang dan pulangkan bersama kad ke Transport for NSW. Untuk info lanjut tentang Opal Card, sila ke website Opal.com.au.

Seperti biasa, cubalah dapatkan hotel yang termurah dan dekat dengan stesen atau hentian bas dan keretapi. Antara lokasi ideal di Sydney adalah hotel di sekitar China Town.

Jika dapat sewa bilik yang ada dapur untuk memasak lagi bagus. Antara yang sering menjadi rujukan saya semestinya laman carian hotel yang memberikan harga diskaun.

Namun begitu baru-baru ini sewaktu membuat carian untuk trip yang akan datang, saya dapati harga hotel yang ditawarkan AirAsia Go juga tak kalah dari segi murahnya. Jadi jika selama ini anda selalu buat perbandingan di antara penyedia carian hotel lain, jangan lupa untuk masukkan AirAsia Go ke dalam senarai carian anda. Mungkin anda dapat jimat banyak lagi.

BookMe.com.au – laman web yang menawarkan pakej lawatan dan aktiviti dengan harga diskaun yang lebih murah. Antara pakej menarik bagi aktiviti yang ditawarkan di Sydney adalah:

Memang berbaloi-baloi jika anda dapat rebut tawaran diskaun di Bookme ini. Yang penting rancang dengan teliti trip anda dan selalu monitor promosi yang ditawarkan di sini.

6. Free walking tour (pay as you think reasonable. Bayar ikut berapa yang anda rasa berpatutan)

Jika anda mahukan sesuatu yang percuma tapi berinformasi (atau bayar ikut kemampuan anda), bolehlah sertai ‘free walking tour’ yang disediakan di laman web ImFree.com.au  yang menyediakan informasi dan jadual free tour di Sydney dan Melbourne.

Daripada update terkini di laman web ini, terdapat 3 free tour yang ditawarkan setiap hari beserta lokasi di mana anda perlu berkumpul.

Tour selama antara sejam setengah ke 3 jam ini meliputi sekitar 26 lokasi di Sydney. Turut dikongsikan di sepanjang tour berlangsung adalah sejarah dan pembangunan Sydney daripada zaman koloni sehingga lah seperti yang anda lihat hari ini.

Bagi saya free tour ini berbaloi untuk anda sertai kerana antara lokasi menarik yang turut dilawati adalah Sydney Opera House, The Harbour Bridge, Parliament House, Hyde Park dan banyak lagi.

Jika rasa tak puas, mungkin selepas tu anda boleh pilih mahu ke mana-mana lokasi yang tersenarai dalam free tour ini sendiri pula.

Lepas dah habis tour, bayar saja ikut berapa yang anda rasakan berbaloi. Kira sedekahlah sikit. Hehe.

Sebenarnya tak free, tapi kena bayar AUD17 seorang untuk tour 3 jam dengan menaiki bas. Tapi masih dikira murah jika anda mahukan keselesaan tanpa perlu sakit kaki. Bayaran yang dikenakan adalah untuk harga minyak dan kos operasi. Sementara tour guide pula adalah percuma. Tour diadakan setiap jam 10.30 pagi. Untuk info lanjut sila ke FreeToursSydney.com.au.

Satu aplikasi yang boleh anda jadikan rujukan sewaktu travel di Sydney. Menyediakan cara untuk anda pergi ke lokasi menarik di Sydney tanpa tour guide. Antara yang disediakan adalah route dari poin A ke poin B dengan hanya berjalan kaki.

Untuk iPhone, boleh muat turun di sini
Untuk android pula, muat turun di sini

Sydney Culture Walks merupakan satu lagi aplikasi yang boleh anda muat turun dan jadikan rujukan sewaktu ingin meneroka di sekitar Sydney tanpa tour guide. Secara asasnya, anda boleh pilih mahu gunakan aplikasi ini atau aplikasi Sydney Maps and Walks, mana-mana yang lebih mudah untuk di fahami. Atau gunakan saja kedua-duanya.

Adakala kita pasti teringin nak cuba makanan di negara yang dilawati. HalalSquare.com.au dan zabihah.com boleh dijadikan rujukan jika anda ingin mencari restoran halal, sama ada masakan cara barat, Asia mahupun fast food.

11. Cari dan dapatkan promosi penerbangan tambang murah

Tidak dapat disangkalkan, jika kita berjaya dapatkan harga penerbangan KLIA – Sydney pada kadar yang rendah, ia secara langsung memberi impak kepada seluruh kos perbelanjaan sewaktu travel.

Seperti yang kita sedia maklum, AirAsia X merupakan antara syarikat tambang murah yang terbang secara terus dari KLIA ke Sydney, 11 kali seminggu.

Dan baru-baru ini kami dimaklumkan oleh AirAsia X bahawa mereka kini sedang menawarkan promosi tambang murah serendah dari RM449 sehala untuk penerbangan ke Sydney.

Promosi ini telah bermula seminggu lepas dan akan belangsung sehingga 5 Disember 2016 untuk penerbangan dari hari ini sehingga 31 Mach 2017.

Jika Sydney merupakan salah satu destinasi impian anda, inilah masanya untuk anda cuba gandakan penjimatan sebelum travel ke sini. Semakan harga bagi promosi ini boleh dilihat di link AirAsiaX/Sydney.

Dan ini 19 Tip Mengembara Dengan Lebih Murah Di Australia untuk rujukan anda.


8 Tip Diet Mudah Sahur Daripada Kevin Zahri

Ia penting untuk bekalkan anda dengan tenaga dan nutrisi untuk hadapi cabaran puasa. Tip berikut dipetik dari eBook 20 Tip Kurus Ramadan yang anda boleh muat-turun secara percuma di http://kevinzahri.com/ramadhan

1. Jangan skip sahur

Sahur penting untuk bekalkan nutrisi, air dan tenaga untuk amalan berpuasa. Lagi-lagi dalam keadaan cuaca yang panas dan lembap di Malaysia.

Pastikan karbohidrat kompleks menjadi pilihan diet anda semasa bersahur. Kenapa? Karbohidrat kompleks bekalkan sumber tenaga yang lebih perlahan dan lebih mengenyangkan.

Contoh sumber: Roti perang, nasi perang atau nasi putih yang ada serat dan rendah GI (glycemic indeks).

Secara purata, target pengambilan kalori untuk hidangan sahur sepatutnya dalam lingkungan 500 kcal. Pastikan ada sumber protein dan karbohidrat berserat.

Segenggam nasi, lauk ayam, sayur dan air.
Roti perang 2 keping + sapu, tuna ikan dalam sos tomato (awas sos-sos biasa tinggi garam).
1 mangkuk cereal berserat + susu lemak rendah.

Makanan berprotein seperti ayam, ikan sangat mengenyangkan dan mengambil masa berjam untuk lalui proses penghadaman.

Garam adalah penyerap atau penyimpan air. Ya betul ia penting untuk kurangkan dehidrasi semasa bersukan tapi dalam keadaan berpuasa, pengambilan sumber makanan bergaram seperti biskut, kicap, masakan bergoreng dan lain-lain ia lagi cepatkan dehidrasi dan akan buat anda cepat berasa haus.

Kafein dalam minuman seperti teh tarik, teh hijau, Nescafe, kopi, milo dan lain-lain adalah diuretik – kualiti yang memaksa badan buang air. Ini lagi mempercepatkan dehidrasi semasa berpuasa.

Air gas, teh dan coklat pun biasa mengandungi kafein. Kandungan kafein dalam setiap minuman berbeza-beza. Jadi kalau nak minum air coklat (contohnya) tidaklah menjadi masalah yang besar tapi kalau boleh, kurangkan kuantiti pengambilan.

Lagi banyak anda minum, lagi cepat badan akan membuangnya dan lagilah cepat anda anda berasa haus.

Sebagai panduan: Jumlah: 2-3 gelas sederhana dah cukup.

Suhu: Paling baik yang suam. Kalau yang ais pun boleh tapi pagi-pagi buta, badan agak terkejut dengan air ais.

Jenis? Kalau nak air manis pun, jangan lebihkan dari air kosong. Contoh: 1 gelas manis, 2 gelas air kosong.

BACA: 10 Perkara Ibu Menyusu Mesti Tahu Ketika Bulan Ramadhan


7 Tip Penting Menghantar Email Kepada Bakal Majikan Yang Wajar Anda Ikuti

Memandangkan ini musim Interns mencari placement untuk latihan industri (Industrial training), maka saya nak share sedikit nasihat apabila meminta internship atau kerja.

Jangan hantar email kosong. Ini maksudnya anda tidak menunjukkan sebarang effort. Jika email meminta placement pun tidak dikarang, adakah employer sanggup beri kerja kepada anda?

Jangan sekali-kali hantar compressed file (.rar atau .zip). Tiada orang yang ada masa untuk unzip dan baca file anda setiap satu. Lagi satu, *.rar ni perlukan software khas untuk uncompress. Winrar (Windows), or unRar (OSX). Anda hanya menyusahkan pembaca email daripada membaca kandungan.

Jangan hantar file dalam bentuk .doc/.docx/.jpg/. Hantar semua file anda dalam format PDF (.pdf)

Di dalam isi email, paling kurang nyatakanlah kepada siapa anda hantar email tersebut, contoh: Dear Katsana, or Dear TheLorry.com. (dapat tahu dari Nadhir Ashafiq bahawa pengarang email ini hantar email yang sama kepada KATSANA dan TheLorry).

Nyatakan siapa diri anda dan apa tujuan anda meminta placement latihan industri. Apa yang anda harap boleh dipelajari dari latihan tersebut.

Jangan sekali-kali kata tujuan latihan industri adalah kerana itu permintaaan subjek anda. Kami sudah tentu faham bahawa ini keperluan study, ada beribu interns lain yang juga apply, jadi kenapa kami harus pilih anda?

Akhir sekali, pensyarah-pensyarah dan para pelajar sekalian, silalah rujuk kepada pakar iaitu Ameirul Azraie tentang adab-adab dan tatasusila meminta kerja. Ilmu ini sangat berguna di kemudian hari jika anda ingin maju dan mendapat kerja yang baik.


11 Rahsia Menghafaz Al-Quran Oleh Doktor Gigi Dan Naib Johan Hafazan Al-Quran Di Jordan

Walaupun sibuk menjawat jawatan doktor gigi di sebuah hospital di Putatan, Sabah Dr. Nur Munirah Mohd Nor telah berjaya menjadi naib johan bagi kategori hafazan 20 juzuk dalam Majlis Musabaqah Menghafaz Al-Quran Al-Karim Kerajaan Hasyimiah Kali Ke-10 di Amman, Jordan yang berlangsung pada 20 hingga 25 April lalu.

Perjuangannya memartabatkan al-Quran dipermudahkan meskipun sibuk dengan tugas yang memerlukan komitmen tinggi. Ini bukanlah penyertaan kali pertama baginya dalam pertandingan seumpama ini. Sebelum ini dia pernah menjuarai pertandingan menghafaz al-Quran peringkat negeri pada Februari 2015 dan mewakili Kelantan ke Majlis Menghafaz al-Quran Peringkat Kebangsaan pada Mac lalu di Shah Alam, Selangor.

Di dalam pertandingan di Jordan, Dr Nur Munirah berjaya menewaskan 10 peserta lain bagi kategori tersebut. Dia tetap bersyukur walaupun mendapat tempat kedua dan gembira berjaya mengharumkan nama Malaysia di peringkat antarabangsa dalam bidang hafazan al-Quran selepas dia diberi kepercayaan oleh Jabatan Kemajuan Islam Malaysia (Jakim) untuk menyertai pertandingan ini. Pemilihannya ke Jordan adalah berdasarkan kejayaannya muncul naib johan peringkat kebangsaan pada tahun lalu bagi kategori hafazan 30 juzuk.

Rahsia Menghafaz al-Quran Dr. Nur Munirah Mohd. Nor

1. Ibu bapa telah mengajarnya mengenal al-Quran sejak kecil lagi.

“Saya membaca al-Quran sejak berusia enam tahun dan mula menghafal ketika berusia 13 tahun.” katanya kepada wartawan Utusan Malaysia.

2. Tidak jemu menghafal al-Quran setiap hari.

3. Tidak merasakan menghafal al-Quran itu satu beban, malah rutin itu menyebabkan dia mudah untuk melakukan sebarang urusan kerja.

4. Tidak mengamalkan sebarang pantang larang dari segi makanan. Makan selagi ianya halal.

7. Ibunya, Wan Khatijah Wan Adam memupuk minat Dr. Nur Munirah dengan cara memasang kaset alunan bacaan qari-qari ternama sejak dia kecil lagi.

8. Semasa di Kelantan Nur Munirah juga pernah belajar menghafal al-Quran dengan seorang ustaz di Tumpat.

9. Ibu bapanya mendidik dia dan 7 adik-beradiknya yang lain mencintai dan menghafaz al-Quran sejak mereka kecil.

10. Berusaha sehingga mampu menghafal 30 juzuk al-Quran merangkumi 114 surah dan 6,236 ayat dalam kitab suci berkenaan.

11. Minat mengatasi segala halangan dan kesukaran menghafaz.

Beliau adalah satu-satunya peserta dari Malaysia yang menyertai pertandingan itu yang mendapat penyertaan daripada 35 negara. Kemenangan dalam pertandingan tersebut membolehkan Nur Munirah membawa pulang hadiah berupa wang tunai sebanyak RM8,000 berserta sijil dan plak.

“Persaingan memang sengit kerana peserta dari negara Arab sudah tentu mempunyai kekuatan dari segi tajwid dan al-Quran itu sendiri adalah dalam bahasa Arab.” katanya kepada wartawan Harian Metro.

Sumber: Harian Metro, Utusan Malaysia, Utusan 2

LIKE dan FOLLOW Vocket di Facebook serta Instagram


Lelaki Ini Dedahkan Hiasan Dalaman Rumah Sewanya. Memang Cantik

Pertama kali nak mendedahkan rumah sendiri. Maksud saya rumah sewa. Jangan sebab rumah sewa jadi alasan untuk tidak mahu rumah kelihatan cantik. Nak tunggu rumah sendiri memang lambat lagi.

Tip bagaimana untuk menghiaskan rumah anda:

2. Sentiasa rujuk rakan designer kalau boleh.

3. Tak semestinya anda perlu full blast beli semua baru, melainkan anda betul-betul dapat bonus raya dan kemudian gigih sakan anda shopping.

Tak mampu beli set meja makan, boleh beli kerusi dulu. Dalam kes saya, saya beli kaki Ikea satu RM30 dan kemudian pergi ke hardware atau dapatkan memana pintu terpakai untuk dijadikan top (permukaan). Kalau meja itu tak rata, mungkin anda perlukan cermin untuk top meja.

5. Rak-rak lama yang anda rasa menyampah tengok dan hampir dicampakkan ke laut itu, apa kata cuba cat semula. Paling selamat cat hitam sebab dapat sorokkan segala keburukan yang ada.

6. Tak perlu beli lampu fancy mancy di kedai beribu ringgit. Saya beli lampu meja Ikea RM60 sebuah, kemudian saya jadikan ia lampu gantung. Mentol pula beli sahaja di hardware. Baru berapa ringgit kan.

7. Kerusi meja makan tidak semestinya sedondon. Nak beli sama macam mahal kan. Kalau campur pun rare gak. Baru hipster. Tapi kerusi saya ini sedondon sebab ini kerusi recycle event saya. Jadi tiada kos lah.

8. Nak lembutkan suasana rumah, fresh flowers memeang terbaiklah.

Selain bunga plastik yang menyusahkan anda untuk cuci habuk itu, apa kata anda tebang atau cantas mana-mana ranting dan dedaun di depan rumah anda. Kemudian letakkan ia di dalam pasu berisi air. Bolehlah bertahan dalam seminggu. Benda hidup ini boleh buat rumah lebih segar.

Jadi, jangan takut nak cantikkan rumah walaupun itu sekadar rumah sewa. Takkan anda nak balik kerja atau kelas tengok rumah anda dalam keadaan “sedih” saja. Sekurang-kurangnya apabila rumah cantik, anda pun semangat nak balik dan memulakan hari esok dengan lebih bertenaga.

Anyway, ada banyak cara untuk anda mencantikkan rumah. Ini adalah antaranya. Lain orang lain kemampuan. Sikit-sikit lama-lama jadi bukit.

Ini rumah sewa saya. Kebanyakan barang recycle dan beli benda baru pun ikut kemampuan. Hampir 5 bulan juga lepas pindah baru boleh complete.


Wanita Ini Kongsi Tip Bagaimana Hias Rumah Flat Jadi Sebegini Cantik

‘Rumahku, syurgaku’ itulah yang dipegang kuat oleh pasangan muda ini sehingga si isteri, Cik Atenn Azlan nekad menghiaskan dalaman rumah menjadi sebegini cantik dan indah walaupun ia sebuah rumah flat yang disewa. Cik Atenn mahu mewujudkan keselesaan dan keindahan dalam rumah buat suami tercintanya, Amer.

“Selalu share deco rumah orang, harini nak share deco rumah sendiri pulak. Biarlah tak cantik macam rumah orang lain pun. Hehe. Selamat datang ke rumahku syurgaku,” tulis Cik Atenn Azlan di Facebook.

1. Tetapkan konsep dekorasi sebelum mula menghias dan membeli barang hiasan.

Aten nak buat macam tema cafe hipster. hehe tapi tak jadi sangat. Ada juga tiru cara Ikea sikit.

2. Fahami konsep dekorasi yang mahu diketengahkan di dalam hiasan dalaman rumah.

Sebab Aten suka deko macam tu. Fresh je, comel, simple, minimalis dan tak perlu guna barang mewah.

3. Pilih kedai yang menawarkan banyak pilihan produk dan harga murah.

Barang dari Ikea merangkumi 80% dari keseluruhan hiasan dalaman. Tapi pilih yang murah-murah harganya.

4. Susun strategi bagaimana mahu dapatkan harga murah.

Aten decide nak kerja kat Ikea masa study hari tu. Buat part time (sebab) staf dapat harga discount 15%.

5. Jana pendapatan tambahan tanpa mengganggu kewangan keluarga untuk hias rumah.

Aten buat prsonal shopper sekali. Tolong amik upah belikan barang untuk orang.

6. Anggap hias rumah ini satu pelaburan buat diri dan keluarga.

Semuanya (wang tambahan) untuk rumah sebab Aten teringin nak ada rumah yang selesa dan cantik.

Sebab Aten tengok rumah mak mertua Aten cantik dan kemas. Dan suami Aten pun suka rumah yang cantik. Aten nak pikat suami supaya tak keluar rumah dengan rumah yang cantik.

Dia pun ada cakap yang dia lagi suka duk dalam rumah berbanding keluar rumah yang setiap langkah banyak guna duit.

7. Deko rumah berperingkat-peringkat dan tidak perlu mengikut sudut demi sudut.

Kumpul sikit-sikit bukan beli sekali harung (sekaligus)… Beli secara random.

8. Bandingkan harga bagi jenis kategori produk yang sama.

Tak (bandingkan kedai dengan kedai). Bandingkan barang sesama Ikea. Pilih pinggan yang lebih murah, shelf yang lebih murah, bunga yang lebih murah.


Lelaki Bujang Ini Kongsi Tip Bagaimana Hias Rumah Teres Setingkat Jadi Sebegini Cantik

Hias rumah yang cantik bukan sahaja diminati oleh wanita. Ia turut digemari oleh lelaki samada bujang atau sudah berkahwin. Berikutan itu timbul tata gaya hiasan cita rasa lelaki.

Malah, ramai pereka hias terkenal juga terdiri daripada golongan lelaki dan rancangan televisyen berkaitan hiasan dalaman juga dipelopori oleh lelaki.

Terbaru, kami mahu tampilkan rumah seorang jurutera minyak dan gas yang masih bujang meminati hiasan dalaman rumah. Tak suka rumah bersepah, dia berasal dari Kedah ini bernama Mohd Firdaus Tahir atau nama panggilan Afie atau Daus.

Minat Afie bercambah sejak kecil terhadap hiasan rumah apabila selalu tengok ibunya mengemas rumah. Dalam masa yang sama Afie memang suka tengok benda cantik dan menarik.

Setelah tamat pengajian dan bekerja dalam bidang kejuruteraan, Afie tekad untuk merealisasikan segala idea menghias rumah dan inilah hasilnya (lihat gambar-gambar di bawah). Sungguh menarik hiasan dalaman dan susun aturnya.

Walaupun rumah teres setingkat ini hanyalah rumah sewa, Afie tidak menjadikan ia penghalang dan keluasan yang agak terhad memberi cabaran buat Afie agar susun atur dalaman rumah nampak tidak serabut dan kemas.

“Idea tercetus bila berada di kedai hiasan dalaman favourite saya SSF dan memang suka benda yang nampak stylish. Ada juga saya refer internet, majalah dan group decoration di FB,” tulis Afie apabila ditanya tentang idea.

Turut merancang beli rumah sendiri dalam masa terdekat ini, tema rumah Afie boleh dikatakan bercirikan moden Inggeris dan setakat ini telah menggunakan hampir RM30,000 untuk menghias rumah sebegini dengan kebanyakan perabot dan barang hiasan rumah Afie dibeli di Fella Design, SSF, IKEA, Indek Living Mall dan Kaison.

“Sekarang pun memang banyak orang bujang yang suka hias-hias rumah ini sebab kedai-kedai hiasan dalaman memang banyak sekarang. Macam cendawan tumbuh lepas hujan,” tulis Afie.

Menurut Afie, tak salah jika orang bujang nak menghias rumah dengan cantik dan kemas. Tapi kena tengok pada kemampuan diri sendiri. Bak kata pepatah, ukur baju di badan sendiri.

1. Rancang konsep yang anda suka supaya boleh fokus beli barang-barang yang perlu sahaja.

2. Kaji selidik dulu harga barang yang mahu dibeli dan buat bajet agar tidak terlebih berbelanja daripada kemampuan kewangan.

3. Pilih saiz barang atau perabot mengikut keluasan rumah agar ia bersesuaian dan tidak membuatkan rumah kelihatan sempit.

4. Susun atur juga memainkan peranan utama. Kenal pasti fungsi ruang yang hendak diwujudkan itu untuk apa kegunaannya.

5. Kalau sudah berkeluarga atau ada anak kecil, kurangkan hiasan berkaca atau hiasan yang berisiko tinggi untuk pecah.

6. Guna satu warna yang terang sebagai fokus agar rumah tak nampak bosan. Tapi jangan terlalu banyak sangat warna yang terang kerana dikhuatiri nampak serabut pula.

Nude colour sekarang tengah trending dengan konsep sekarang tapi selitkan warna fokus iaitu warna terang bagi menarik perhatian di ruang tersebut.

7. Rujuk majalah, group decoration atau tanya pakar sebagai panduan untuk hiasan rumah anda.

8. Bagi yang bajet terhad Afie mencadangkan IKEA dan Kaison menjadi pilihan sebab harga sangat berpatutan dan terbaik.

Baca: Wanita Ini Kongsi Tip Bagaimana Hias Rumah Flat Sebegini Cantik


9 Tip Tentang Hiasan Dalaman Rumah Teres Yang Telah Dikongsi Lebih 32000 Kali Di Facebook

Rumah ini adalah syurga dunia buat Puan Emawanaliey sekeluarga. Walaupun ia hanya sebuah rumah teres yang tidak mewah dan tidak mahal, semuanya sederhana, ia telah dikongsi lebih 32000 kali di Facebook.

Puan Ema baru menetap setahun di sini menyatakan dia cuba mendekorasi gaya simple sahaja kerana mempunyai anak kecil yang sangat ‘rajin mengemas’.

Dimana pun kita berada, selagi kita panggil ia rumah, itulah Syurga Dunia buat kita

Memegang pepatah ‘Rumah Ku, Syurga Ku’, Puan Ema sanggup berhabis duit untuk membeli barang bagi menghias dekorasi tanpa rasa sedikit menyesal atau menganggap ia satu pembaziran. Baginya, biarlah sedap mata memandang dan keluarga selesa bersama tika di rumah.

Ikuti temubual saya bersama Puan Ema Wan ALiey tentang hiasan dalaman rumah teresnya ini.

The Vocket (TV): Bolehkah Puan berikan gambar rumah yang menunjukkan keadaan asal sebelum digubah sedemikian rupa?

Saya ada ambil gambar bahagian ruang tamu dan ruang dapur ini sahaja. Kedua-dua gambar ini menunjukkan keadaan ia yang masih kosong dan belum dihias.

a. Ruang Tamu: 42 kaki (panjang) X 10 kaki (lebar)
b. Ruang Dapur: 15 kaki (panjang) X 15 kaki (lebar)
c. Bilik 1: 13 kaki (panjang) X 10 kaki (lebar)
d. Bilik 2: 12 kaki (panjang) X 10 kaki (lebar)
e. Bilik 3: 9 kaki (panjang) X 10 kaki (lebar)
f. Bilik Air 1: 5 kaki (panjang) X 8 kaki (lebar)
g. Bilik Air 2: 5 kaki (panjang) X 5 kaki (lebar)

TV: Apakah sumber inspirasi Puan dalam menghias kediaman keluarga?

Ramai yang bertanya dari mana saya mendapat sumber inspirasi untuk menghias rumah. Sebenarnya saya tidak merujuk sumber inspirasi dari mana-mana majalah ataupun dari mana-mana individu, sebaliknya sumber inspirasi itu datang dari ilham gerak hati saya sendiri.

Ilham ini datang apabila setiap kali saya pergi ke kedai yang menjual barang perhiasan rumah, saya akan berasa sangat tertarik dan dengan spontan secara tiba-tiba saya akan bermonolog dengan diri saya sendiri tentang barang perhiasan yang dipilih adakah ia sesuai atau tidak dan terus mula membayangkan sudut yang sesuai untuk dihias.

Saya suka sesuatu yang kelihatan berlainan dari orang lain dan berpegang kepada prinsip DIY (Do-It-Yourself). Saya cuba untuk mendekorasi rumah saya simple-simple sahaja hasil ilham saya sendiri kerana mempuyai anak kecil yang sangat “rajin mengemas”.

TV: Apakah konsep rumah ini? Apakah punca Puan memilih konsep tersebut?

Bagi saya, konsep (gaya) hiasan dalaman setiap rumah itu sebenarnya mencerminkan personaliti kita. Dan saya gemar memilih hiasan dalaman rumah yang berkonsepkan Moden Kontemporari dimana saya menganggap konsep ini ‘tidak lapuk dek hujan, tidak telan dek zaman’.

Faktor utama saya memilih konsep ini kerana ia mempuyai unsur menonjol, menyerlah, berdimensi, kemas, eksotik, santai, mesra, selesa dan pada masa yang sama ia mestilah tampil simple namun sentiasa kelihatan elegan dan mewah.

TV: Bolehkah Puan senaraikan tempat-tempat pembelian barang dan aksesori rumah dan kos?

Saya membeli barangan hiasan rumah di KK Home Deco, Romantika, IKEA, SSF, G-Orange, Lavino, Brandiss, Maccazo, Salamku, MR.DIY.

Kos pembelian jumlah keseluruhan tidak pasti kerana tidak pernah direkodkan.

Alhamdulillah saya telah menetap disini genap Setahun, dan saya telah memenuhi keperluan dan kehendak yang perlu ada dalam setiap rumah kediaman terutama dalam menghasilkan hiasan dalaman seperti ini.

TV: Bagaimanakah pandangan keluarga tentang menghias rumah seperti ini? Adakah mendapat sokongan keluarga, terutama suami?

Pandangan keluarga saya terhadap hiasan rumah yang saya dekorasi ini ialah mereka menganggap saya sebagai seorang yang tidak takut kepada sebarang kemungkinan apabila berhadapan dengan stail.

Suami adalah orang yang paling dekat dan selalu memberi sokongan terhadap apa jua hiasan yang saya lakukan dan beliau meletakkan harapan 100% terhadap saya untuk menghias rumah agar membawa keseronokan dan kebahagiaan untuk kami dan tetamu yang datang.

Saya cuba sedaya upaya untuk menjadikan ia Syurga Dunia buat kami sekeluarga kerana di mana pun kita berada, selagi kita panggil ia rumah, Itulah Syurga Dunia buat kita dan saya amat berbanga dengannya.

TV: Apakah perancangan Puan di masa depan tentang hiasan rumah? Atau akan lakukan pengubahsuaian pula selepas ini?

Perancangan saya di masa depan adalah ingin mempuyai rumah kediaman jenis yang mempuyai lot tanah dan kediaman jenis bertingkat. Ini kerana saya juga gemar untuk menghias suatu sudut hijau.

Sudut hijau ini jika dihias cantik dan tepat dengan tema dekorasi tersendiri mampu menjadi satu ruang terapi minda apabila setiap kali memandang tumbuh-tumbuhan segar bugar menghijau memenuhi ruang kediaman kita.

TV: Apakah nasihat Puan untuk mereka yang memiliki rumah seperti Puan dalam perihal hiasan rumah?

Nasihat saya kepada mereka yang memiliki rumah seperti saya adalah jangan takut kepada sebarang kemungkinan apabila berhadapan dengan stail.

Sebenarnya rumah yang kecil juga boleh dihias dengan baik. Tidak ada alasan untuk tidak menghias rumah yang kecil kerana rumah merupakan kediaman seisi keluarga  Jadi, di rumah lah bermulanya semangat untuk bekerja  di awal pagi.

Dapur dan tempat makan pula adalah nadi kehidupan di rumah tersebut. Berikan keselesaan bagi yang memasak, kerana bila dia selesa dengan ruang kerjanya, hasil masakannya nanti pasti menyelerakan. Hidangan penuh dengan kasih sayang. Bayangkan jika ada kediaman tapi dapur tak berasap, maka hilanglah nadi kediaman tersebut.

Para suami, tak rugi jika bermurah hati untuk menyediakan dapur idaman untuk si isteri, kelak seribu masakan boleh datang dari dapur ini. Biar kecil tapi masih ada gaya.

Ingat, dimana pun kita berada, selagi kita panggil ia Rumah, Itulah Syurga Dunia buat kita. Hiasilah ia semampu yang kita boleh, asalkan ia sentiasa sedap mata memandang. Bukankah ada kata pepatah yang berbunyi “RumahKu SyurgaKu”.

TV: Apakah ciri-ciri ideal sebuah rumah kediaman menurut pandangan Puan?

Ciri-ciri ideal sebuah rumah kediaman menurut pandangan saya ialah mempuyai ciri kesederhanaan, kekeluargaan, keselesaan dan keselamatan.

Kesederhanaan dinilai dari sudut material dapat dilihat menerusi saiz dan reka bentuk sesebuah rumah, perhiasan dan peralatan atau kelengkapan rumah tangga. Dari segi saiz kediaman dan reka bentuk seni bina, Islam menganjurkan kesederhanaan yang disesuaikan dengan keperluan.

Keluasan saiz rumah kediaman hendaklah berdasarkan jumlah ahli keluarga dan kegunaan ruang yang diperlukan demi menyediakan ciri-ciri keselesaan dan kesejahteraan seisi penghuninya. Manakala jika dilihat ciri dari segi kekeluargaan dan keselesaan pula saya cuba memenuhkan ruang sekeliling dengan elemen-elemen eksotik yang diperolehi dari seluruh dunia agar ia sentiasa kelihatan selesa dan menambat hati.

Kediaman rumah adalah Syurga, habitat yang menyenangkan berbanding kesibukan dunia di luar sana. Tidak ada yang lebih baik dari satu malam bersantai bersama keluarga di atas sofa empuk, bermain dengan anak- anak sambil menonton TV dan minum kopi.

Pada masa yang sama, saya juga menitikberatkan ciri-ciri ideal sesebuah rumah yang bercirikan keselamatan. Hal ini dapat dilihat dimana saya mengelak untuk membeli barang menghias rumah yang mempuyai unsur yang boleh menganggu atau membahayakan penghuni dan tetamu yang datang.

TV: Puan boleh tambah apa-apa info untuk dikongsikan dengan orang ramai.

Dalam asas dekorasi apa yang harus dititik beratkan ialah faktor-faktor pemilihan perabot, warna dinding, warna perabot, hiasan dinding, pemilihan fabrik langsir – corak dan warna, kedudukan perabot, hiasan laman, ruang dapur, bilik tidur, ruang tamu dan juga ruang makan.

Namun begitu, dekorasi tidak semestinya hanya tertumpu pada ruang dalaman rumah sahaja. Ruang luaran, halaman atau balkoni juga sama penting dalam aspek dekorasi. Hari ini tidak kira samada anda tinggal di kediaman jenis yang mempunyai lot tanah ataupun kediaman jenis bertingkat, anda masih mampu untuk memiliki suatu sudut hijau.

Kesimpulannya, ruang dalaman rumah anda, tidak kira sama ada luas atau pun kecil boleh dihiaskan dengan menarik dan praktikal jika anda tahu bagaimana untuk menggunakan elemen-elemen hiasan dalaman tersebut dengan baik.

Apa yang penting, pilihlah rekaan yang ringkas dan tidak terlalu berat serta keterlaluan untuk konsep idea rekaan dalaman rumah anda.

Ramai fikir rumah ini berada di Kuala Lumpur. Buat pengetahuan anda, rumah Puan Ema ini berada di Kota Bharu, Kelantan dan kebanyakan barang dibeli olehnya di sekitar Kelantan.

Puan Ema mempunyai seorang anak berusia setahun lebih dan bakal menjadi seorang guru selepas menamatkan pengajiannya di peringkat Master dalam bidang Psikologi Pendidikan.


Amazon Perkenalkan Robot ‘Scout’ Untuk Menghantar Barang Pelanggan

Baru-baru ini, Amazon telah mengumumkan pelancaran robot kecil yang boleh pandu sendiri yang dinamakan Scout. Robot ini dicipta untuk melakukan perkhidmatan penghantaran bungkusan ke setiap rumah pelanggan.

Robot Scout ini akan mengikuti laluan penghantarannya secara autonomi tetapi pada awalnya ianya akan disertai oleh para pekerja Amazon terlebih dahulu untuk proses uji kaji robot itu.

Menurut Amazon, mereka telah membangunkan Scout Amazon di makmal penyelidikan dan pembangunan mereka di Seattle untuk memastikan robot tersebut dapat mengesan jejak haiwan, pejalan kaki dan apa sahaja yang ada di jalan yang mereka lalui supaya mereka dapat menjalankan perkhidmatannya dengan selamat dan efisien.

Kini terdapat enam Scout yang sedang diselidik yang telah menjalankan perkhidmatannya di Snohomish County pada waktu hari bekerja. Buat mereka yang tinggal di kawasan berdekatan berdekatan kini boleh memesan sesuatu barangan dari Amazon dan hanya perlu menunggu untuk tiba di pintu mereka kerana robot tersebut akan tiba di pintu rumah pelanggan serta membuka peti simpanan barang seterusnya menunggu sehingga pelanggan mengambil barang mereka.

Penciptaan robot pandu sendiri ini adalah percubaan terbaru Amazon untuk mewujudkan lebih banyak pilihan penghantaran yang jauh beribu batu.


10 Tip Agar Hidup Kita Lebih Bermakna Pada 2016 Ini

Salam Jumaat. Terima kasih yang wish birthday saya yang lepas. Saya baru baca. Yang tak wish pun its okay. Saya faham masing-masing sibuk.

Berita gembira pada birthday saya adalah saya berjaya tambah sebuah rumah pada hari birthday saya. Alhamdulillah. Diam-diam ubi berisi. Berkat ilmu kawan-kawan FB juga.

Saya ingin kongsikan tip supaya hidup kita lebih bermakna di 2016 ini. Anda boleh pilih untuk terima atau tidak sebab masing-masing ada pendapat sendiri.

Jangan buang masa post benda-benda yang anda rasa tak perlu. Jenaka sesekali itu bagus. Risau menyakitkan hati orang lain or hati kita sendiri. Be happy be steady.

Dan Mungkin sesetengah orang asyik fikirkan bagaimana nak tambah income? Cuba betulkan mentaliti anda. Jaga cash flow. Jaga income sedia ada. Focus pada ini sahaja. Cut cost apa-apa yang tak patut. Atau stop minum Starbucks hari ini.

Pengalaman saya dalam hal ini sangat mendalam. Dah berpuluh ribu habis. Jangan buang masa emas anda untuk benda-benda yang anda tak akan kaya. Atau jangan buang masa untuk business yang tukang promote itu sendiri tiada Audi A5.

Mudahkan segala kerja, urusan dan buat decision dalam tempoh singkat. Biasanya saya akan buat decision ketika mandi, driving or sebelum tidur. Esok tak payah fikirkannya semula. Jangan buang masa 3 hari untuk buat keputusan nak beli iPhone 6s Plus atau 6s.

Your network is everything. 2014-2015 saya berkesempatan berkenalan dengan pelbagai rakan-rakan yang tidak lokek berkongsi ilmu. Saya faham mereka mungkin tidak akan bantu saya ketika saya susah (tiada duit).

Tapi mereka akan bantu saya ketika saya ada duit (dan kita gunakan kesempatan ini untuk tambah ILMU, pendapatan dan network kita). Selebihnya bergantung kepada kita bagaimana manfaatkan ilmu mereka.

6. Jangan persoalankan tindakan orang dan hormati keputusan orang lain.

Apabila si dia buat business itu ini, kerja sebagai itu ini. Hormati keputusan dan sokong. Kalau anda bantah sekalipun, tak akan membantu diri anda. Percayalah, dia sendiri mungkin dah fikir 3 bulan sebelum ambil keputusan.

7. Jangan ego dan rajin-rajin bertanya kawan.

Apabila saya ingin tahu sesuatu perkara, belajar sesuatu perkara saya akan hantar private message atau call dan tanya terus. Contoh call Pilah tanya pasal sewa rumah dan lain-lain. Ego tak akan membawa ke mana-mana. Saya faham setiap orang ada ego sendiri. Saya sendiri masih memperbetulkan ego diri sendiri 2016 ini.

8. Jangan percaya semua apa yang anda lihat di FB.

Buat research, buat homework anda untuk setiap bahan bacaan anda. Kemudian, barulah ambil tindakan. Kita dah besar. Jangan cepat terpedaya dengan daya tipu Google Image.

Bagi yang bekerjaya, teruskan menyebar luaskan pengaruh anda di FB dan jadikan FB anda “bank” anda dan sistem database network anda.

10. Akhir sekali, ini Facebook, bukan Wechat moment. Manfaatkan FB anda.

I don’t believe in right decision, I make the decision right.

p/s : Gambar di bawah ini duit Din waktu dia nak beli apa tah. Kami just susun cantik-cantik dan claim business login FB dapat duit. Rupa-rupanya ramai tertipu.


6 Langkah Ini Mampu Menyelamatkan Iphone Anda Yang Kebasahan

Pernahkah anda secara tidak sengaja menjatuhkan iPhone atau smartphone anda ke dalam air? Perasaan cemas dan kecewa ketika itu tidak dapat digambarkan dengan kata-kata. Saat itu mahu bertanya pada rakan atau mohon pendapat di Facebook Group pun sudah tidak sempat lagi. Oleh itu, penting untuk anda tahu cara menyelamatkannya sebelum ia terjadi.

6 langkah mudah ini mampu menghidupkan semula iPhone anda yang kebasahan.

Kesemua iPhone mengandungi Liquid Contact Indicator (LCI) dimana ia sudah diaktifkan didalam case iPhone anda untuk mengetahui adakah iPhone anda dimasuki air di bahagian circuit board atau tidak.

Selepas anda mengeluarkan iPhone daripada zipper beg pastikan anda melihat bahagian indicator iPhone anda. Jika bewarna putih atau silver bermakna iPhone masih di dalam keadaan baik dan selamat untuk dihidupkan manakala jika iPhone anda menunjukkan indicator berwarna merah bermakna iPhone anda harus dihantar untuk dibaik pulih.

Untuk memastikan dimana terletaknya indicator model iPhone anda, Sila lihat rajah di bawah.

Kini anda sudah mengetahui dengan lengkap bagaimana untuk menyelamatkan iPhone anda. Mudah bukan?

Kongsikan tips ini bagi menyelamatkan iPhone famili dan rakan anda yang mungkin akan rosak dimasuki air jika tersilap langkah.


7 Tip Jimat Duit Yang ‘Cliche’ Tapi Efektif

Duit oh duit! Di manakah kau duit? Mungkin itulah yang difikirkan apabila sudah sampai pertengahan bulan. Duit makin susut, kepala sesak memikirkannya. Rasa-rasa dah berjimat tapi masih tak cukup.

Apa kata anda cuba tip-tip ini. Mungkin ia nampak cliche. Tapi kalau tak konsisten usaha, tak menjadi juga kan. Check this out:

Jangan ikut hati, nanti mati. Itulah kehendak. Kalau ikut hati, semua kita nak. Kadang kala boleh pula berjimat sebab nak memiliki. Bayangkan sanggup kumpul duit nak beli kasut copy ori yang harganya beratus ringgit juga. Bukan kecam, tapi berpada-padalah.

Jika makan minum di luar, pesan air kosong adalah lebih baik dari segi kocek dan kesihatan anda. Yalah, segelas air berperisa pun dah cecah RM2 ke atas. 3 kali sehari, dah RM6. Tapi kadang-kala air kosong pun mahal. So, tukar tempat makan yang murah sikit atau bawa saja botol air.

Pernah tak dalam satu hari anda tak pernah belanjakan duit? Rasa-rasa ramai yang akan kata, pasti keluar duit. Nak masuk tandas awam pun kena pakai duit. Sebenarnya ada caranya, iaitu duduk di rumah sahaja. Pada hari No Shopping itu, anda lakukan semuanya sendiri. Kalau hari lain, biasa hantar ke dobi self-service, kali ini basuh sendiri. Itu contohlah.

Sebaik-baiknya tak payah guna kad kredit. Tapi kalau dah ada, manfaatkan fasiliti yang ada sebaik-baiknya. Kebanyakan kad kredit menawarkan bonus point yang boleh ditukarkan kepada barang atau kupon voucher atau travel point. Ada juga yang menawarkan cash back. So, anda plan baik punya agar dapat maksimakan kelebihan tersebut.

Contoh: Saya guna Agoda.com jika nak booking hotel. Saya dapat 2 benefits, pertama bonus point dari kad kredit yang saya boleh tebus dengan barang dan kedua point dari Agoda yang telah menyebabkan saya mendapat gantian RM300 untuk point tahun lepas.

Tak rugi pun kita belajar baiki sendiri apa-apa yang rosak di rumah. Ia adalah satu kemahiran ‘mahal’ yang mungkin sudah jarang orang pentingkan. Mungkin juga kemahiran ini boleh jana duit untuk anda kelak.

By the way, kalau dengar orang perempuan baiki sendiri, kita rasa ‘wow’. Tapi kalau lelaki tak reti nak baiki paip bocor atau kaki meja longgar, kita rasa apa ek? Hehe.

Fuh! Skil menabung ini perlukan disiplin yang tinggi. Tapi manfaatnya besar. Bayangkan tabung duit syiling pun kita pecahkan sebelum tiba masanya sebab keadaan mendesak. Sikit-sikit kumpul pun, apabila dikira-kira boleh juga buat belanja makan 3-5 hari.

Tip menabung ni, seluk segala duit syiling di dalam kocek dan beg duit pada hari itu dan masukkan ke dalam tabung. Kemudian, walk away from there. Ulang setiap hari. Selamat mencuba!

Serius tip ke-7 ini kalau diamalkan mungkin bakal ubah hidup anda. Baca The Vocket, mungkin akan menyebabkan anda mendapat inspirasi untuk jana wang tambahan, buka bisnes, rancang pelan untuk kembara dengan cara jimat, ubahsuai peralatan terpakai atau pun buat sendiri segala mentega, bawang goreng, body scrub dan lain-lain di rumah.

a. Siri Mudahnya Buat Sendiri Di Rumah
b. Koleksi Kisah Dan Tip Penjimatan Yang Power
c. Cara-Cara Berbelanja Yang Masyuk
d. Koleksi Kisah Dan Tip Travel Jimat Yang Anda Tak Sangka Ia Wujud